ועדת המדע והטכנולוגיה, כנסת 20, פרוטוקול מספר 137, 2017-10-24 11:10

אורי מקלב: אני מתכבד לפתוח ישיבה של ועדת המדע והטכנולוגיה.

אורי מקלב: היום יום שלישי פעמיים כי טוב, ד' בחשוון תשע"ח ה-24.10.2017.

אורי מקלב: על סדר יומנו השינויים המבניים בתכנית להב"ה ומשמעותם (תכנית לצמצום הפער הדיגיטלי בחברה) הדיון היום בהשתתפות מנכ"ל המשרד מר פרץ וזאן ובהשתתפותו של שר המדע והטכנולוגיה לשעבר מר יעקב פרי שהוא תמיד אורח רצוי ומוערך כאן בוועדה וחברת הכנסת חנין זועבי.

אורי מקלב: אני אתחיל בכמה מילות פתיחה, או משפטי פתיחה.

אורי מקלב: אנחנו מלווים פה בוועדת המדע והטכנולוגיה את ההתפתחויות והחדשנות הטכנולוגיים על כל הזרועות והרבה שטחים, יחד עם זאת אנחנו שמים גם דגש על ממשל זמין, על מערכות ממשלתיות, מערכות ציבוריות, גם מערכות פרטיות, להנגיש אותן, לתת מענים טכנולוגיים משופרים אם זה מערכות בנקים ואם מערכות אחרות שנותנות שירות לציבור.

אורי מקלב: באופן כללי אנחנו מלווים התפתחויות וחדשנות טכנולוגית מבורכת מאוד, ובאמת גם מאוד מוערכת ואנחנו מציינים ומלווים ומפקחים על העבודה הזאת.

אורי מקלב: יחד עם זאת, אנחנו תמיד גם יודעים שבכל התפתחויות כאלה יש גם תופעות נלוות.

אורי מקלב: אחד הדברים שאנחנו מאוד מודאגים ממנו תמיד זה הנושא של הפערים שנוצרים בעקבות התפתחויות טכנולוגיות, בעקבות כך שמערכות שלמות עוברות למערכות דיגיטליות, מערכות חדישות יותר ולא כולם יכולים, אין להם את האפשרות, היכולות הנגישות לעניין, או הידע להתחבר לדברים האלה ולקבל אותם.

אורי מקלב: אנחנו מודאגים מזה ויחד עם זאת אנחנו פועלים בעניין לא ליצור פערים גדולים והפערים שקיימים מטבע הדברים, אם זה אוכלוסיות מוחלשות, אם מתוך אורח חיים ועוד דברים כאלה, אנחנו רוצים לעשות מאמץ כדי לתת להם מענה ולשפר את הידע שלהם ולהוביל אותם קדימה גם בנושאים האלה ונעשו בדברים האלה פעולות מאוד חשובות.

אורי מקלב: אנחנו רואים את זה כאחת מפעולות הדגל של משרד המדע והטכנולוגיה, תכנית להב"ה, שהיום משרד המדע והטכנולוגיה מפעיל את זה.

אורי מקלב: אנחנו תמיד מבקשים להרחיב את זה, תמיד מבקשים לשפר את זה ואנחנו שמחים שיש תקציב וגם מגמה להרחיב ולשפר ולהוסיף על מה שקיים היום.

אורי מקלב: יחד עם זאת, כשאנחנו שמענו שבצעדים האלה יכול להיות חשש, אולי יותר מחשש, של פגיעה בעובדים, גם על אף שאנחנו רוצים לעשות דברים טובים אנחנו לא יכולים, אנחנו מאוד מודאגים אם זה נעשה ולא יכולים לאפשר שזה ייעשה על חשבון אנשים שעובדים, אנשים שמפרנסים, אנשים שהשקיעו.

אורי מקלב: יש רגישות מיוחדת, ולפעמים דווקא הכנסת נזעקת לשמוע ולראות איך למנוע פגיעה בהם, בגלל שמטבע הדברים אני רואה את זה כדבר מובנה, מערכות רואות את המטרה שלהן, המטרה שלהן היא לא העובדים, אלא התכלית היא איך משפרים ואיך עושים.

אורי מקלב: הוא לא משרד העבודה, לא משרד התעסוקה.

אורי מקלב: אני אומר את זה קצת בהפרזה אבל אני יכול להבין ששמים פחות דגש לעניין הזה.

אורי מקלב: אנחנו נמצאים פה כדי לאזן בין הדברים.

אורי מקלב: אנחנו חושבים שאנחנו מאוד מברכים על רפורמות ושיפורים וחדשנות והרחבה גם בנושא הזה, אבל חייבים ורוצים גם להעלות את הנושא של ציבור העובדים, גם מתוך הערכה למה שהם עשו, למה שהם עושים וגם מתוך דאגה לעובד.

אורי מקלב: לכן מיד כששמענו וקראנו על זה בהנהלת הוועדה קבענו שעם תחילת המושב אנחנו נקיים דיון מיוחד בעניין הזה.

אורי מקלב: יחד עם זאת אני באמת רוצה לציין שחברי כנסת פנו אלי, חבר הכנסת יעקב פרי, חבר הכנסת דב חנין, חבר הכנסת מיקי לוי, חברת הכנסת טלי פלוסקוב ועוד חברי כנסת שהדאגה לעובד והדאגה לפרויקט הזה חשובה להם ביקשו את הדיון.

אורי מקלב: אמרנו שנקיים את הדיון הזה במסגרת שהמנכ"ל, המשרד עצמו יבוא ויציג את הפרויקט, נשמע אתכם, נשמע את חברי הכנסת ואת אלה שיש להם מה להגיד, העובדים או מי שמייצג את העובדים.

אורי מקלב: אני אומר מראש, מטבע הדברים דיון כזה אולי יכול להיות עם אמוציות, עם רגשות, אנחנו רוצים לקיים דיון ענייני, נשמע את הדברים בצורה הנכונה והמתונה כדי שנוכל להתרכז בתוכן של הדברים ולא מסביב.

אורי מקלב: הסביב גם חשוב ולכן אנחנו מקיימים את הדיון.

אורי מקלב: נתחיל עם ההצגה של מנכ"ל משרד העבודה והטכנולוגיה ואחרי זה נאפשר לחברי הכנסת להגיד את הדברים, נשמע אנשים לפי הרשימה שיש לי פה ומי שלא נמצא ברשימה ולא נרשם, יש אפשרות לבקש את רשות הדיבור בהרשמה ואני אתן אותה ככל שהזמן יאפשר.

אורי מקלב: נברך את חברי הכנסת שנכנסו לדיון, אם חבר הכנסת מיקי לוי יאפשר לי ויסלח לי שאני מתחיל עם חבר הכנסת סאלח סעד.

אורי מקלב: אתמול היית צרוד, אז קולך אמנם לא נשמע בקול אבל התוכן של הדברים היה תוכן של דברים חשובים מאוד.

אורי מקלב: אנחנו גם מקבלים אותך בברכה כחבר ועדה.

אורי מקלב: משפט אחד, אני מתנצל, אבל זה הזמן כדי להודות ולציין את החדשנות שעשינו גם כאן בוועדה, התערוכה שאנחנו הקמנו פה ביוזמת מנהלת הוועדה ובשיתוף ועזרת משרד המדע והטכנולוגיה, תערוכה שהיא התחילה בשדה התעופה, פרויקט שקיבל פידבקים והתרשמויות מאוד חיוביות.

אורי מקלב: הבאנו את זה כאן לוועדה בקטן יותר בניסיון להציג דברים מיוחדים גם כאן בתוך הכנסת, על קירות הוועדה ואם זה יצליח, ואנחנו מקבלים על כך משובים טובים, יכול להיות שזו תהיה תערוכה מתחלפת.

אורי מקלב: פרץ בבקשה.

<פרץ וזאן: שלום לכולם, צהריים טובים.

<פרץ וזאן: אדוני יושב ראש הוועדה, חבר הכנסת אורי מקלב שלמשרד המדע יש לאורך הזמן שיתוף פעולה מצוין עם הוועדה.

<פרץ וזאן: אנחנו רגילים להגיע לכאן ולהציג את פעילות המשרד באופן שוטף.

<פרץ וזאן: אני מאוד שמח על ההזדמנות ועל הבמה שניתנה למשרד על מנת להציג את אחד מפרויקטי הדגל של המשרד שזה פרויקט להב"ה.

<פרץ וזאן: אני רוצה גם להודות לחברי הכנסת שהגיעו לכאן לשמוע את הדיון, חבר הכנסת יעקב פרי, חבר הכנסת מיקי לוי, חבר הכנסת סאלח וחברת הכנסת חנין זועבי, אני שמח שיש לכם את ההזדמנות לשמוע ממקור ראשון את הפעילות של המשרד בתחום האוריינות הדיגיטלית.

<פרץ וזאן: אני אתחיל ואומר, היה פה רקע לדיון הזה שכביכול משרד המדע מבצע איזה שהוא הליך של הפרטה.

<פרץ וזאן: אני אומר כבר פה בפתיחת הדיון, משרד המדע איננו מבצע הליך של הפרטה ואני אסביר את זה בהמשך.

<פרץ וזאן: משרד המדע מרחיב את פרויקט האוריינות הדיגיטלית, אני גם את זה אפרט בהמשך.

<פרץ וזאן: מבחינת חזון ומטרות של תחום האוריינות הדיגיטלית במשרד, אנחנו רואים ארבע משימות מרכזיות, אחת היא שדרוג ותחזוקת המרכזים הקיימים, מציאת פתרונות למחסור במדריכים במרכזים הקיימים, רוצה לומר שהנושא הזה של מציאת פתרונות למחסור במדריכים עדיין לא בא על פתרונו.

<פרץ וזאן: אנחנו נציג את זה פה בדיון בוועדה.

<פרץ וזאן: עדיין לא בא על פתרונו.

<פרץ וזאן: הרחבת פריסת השירותים לרשויות מקומיות ונוספות, הרחבת שירותי האוריינות הדיגיטלית במסגרת סל מדע ושיתופי פעולה אחרים עם החברה למתנ"סים, הדבר הזה גם הוא יוצג במהלך הדיון.

<פרץ וזאן: כמה עובדות שמצאתי לנכון לפתוח איתן את המצגת, המשרד מרחיב ומגוון את הפרויקט.

<פרץ וזאן: יותר משבעה מרכזים חדשים אמורים להיפתח במכרז אחר על מנת להרחיב את השירותים לרשויות נוספות, והייתי אומר גם פרויקט שגם התפיסה האופרטיבית שלו משתנה לפרויקט שאנחנו מגיעים ללקוח, חלק מהמרכזים יהיו נייחים ובחלק מן המרכזים בישובים קטנים באזורים מבודדים, אנחנו נגיע אל הלקוח על מנת לתת את השירות בשטח כי לא בכל מקום קטן ניתן לפתוח סניף קבוע של להב"ה.

<פרץ וזאן: הנושא הזה הוצג לוועדת המדע לא פעם, ומה שאנחנו אומרים ואנחנו בדרך כלל - זאת אומרת תמיד - אבל בשל הצניעות בדרך כלל גם מבצעים.

<פרץ וזאן: תקציב הפרויקט הוגדל ל-45 מיליון שקל.

<פרץ וזאן: היה עד היום כ-30 מיליון שקל כל שנה.

<פרץ וזאן: אנחנו השנה מגדילים את תקציב הפרויקט ל-45 מיליון שקל.

<פרץ וזאן: המשרד משדרג את המרכזים הקיימים, את אותם 30 סניפים קיימים הפועלים היום בשטח, המשרד שידרג, אני אפרט בהמשך מה המשרד עשה שהם במהלך השנה וחצי האחרונות כדי שנוכל לדבר בצורה פרטנית ולא בצורה כללית.

<פרץ וזאן: המשרד ממשיך להפעיל את מרכזי להב"ה כסדרם, אמרתי כבר בפתיח, נושא כוח האדם הוא נושא כאוב שארחיב עליו בהמשך, נושא תגבור כח אדם.

<פרץ וזאן: רקע, יושב פה השר לשעבר יעקב פרי, בתקופתו פרויקט להב"ה עבר ממשרד האוצר למשרד המדע, כאשר אופן ההפעלה לא השתנה.

<פרץ וזאן: כלומר תחת מכרז שנכון עד לרגע זה, מכרז של משרד האוצר, מכרז של החשב הכללי.

<פרץ וזאן: עד נכון להיום מ-2001 הפרויקט עבד עד 2014 תחת משרד האוצר, ומ-2014 עד עצם היום הזה הפרויקט עובר תחת משרד המדע, עבר כפי שאמרתי בתקופתו של השר לשעבר יעקב פרי.

<פרץ וזאן: צורת ההפעלה לא השתנתה וגם המכרז עצמו לא השתנה.

<פרץ וזאן: 30 מרכזי לימוד ברחבי הארץ בהם קורסים לאוריינות דיגיטלית ללא תשלום.

<פרץ וזאן: שבעה מרכזים במגזר הלא יהודי וארבעה במגזר החרדי, וכל היתר במגזר הכללי ובעיקר, צריך לומר, בעיקר בפריפריה.

<פרץ וזאן: טענה שנשמעת שכביכול אנחנו נמצאים בתהליך של מיקור חוץ היא טענה שבלתי נכונה ואני אציג את זה בהמשך.

<פרץ וזאן: האמת, שמאז הקמתו מופעל הפרויקט באמצעות קבלת שירותים במיקור חוץ מחברות מחשוב במסגרת מכרז החשכ"ל וכך הוא גם עובד היום וככל שתלוי במשרד המדע, כך גם הוא ימשיך לעבוד.

<פרץ וזאן: אנחנו מאוד מרוצים מהפרויקט, אנחנו אוהבים את עובדי הפרויקט, אנחנו אוהבים את המנהלים של להב"ה שאני רוצה לומר שאני מאוד שמח שהם הוזמנו לכאן והם כאן והם שומעים את הדברים ממקור ראשון, וזו לא פעם ראשונה שאנחנו מדברים עם מנהלי להב"ה, זו לא פעם ראשונה שאנחנו מבקרים בסניפי להב"ה.

<פרץ וזאן: אני אקדים ואומר שברגעים אלה ממש מבקר שר המדע בסניף להב"ה בטירת הכרמל במסגרת הביקור ברשות של טירת הכרמל, כל פעם שאנחנו מגיעים לבקר באיזו שהיא רשות אנחנו לא פוסחים על הביקור של סניף להב"ה באותה רשות.

<פרץ וזאן: החברות החיצוניות שמפעילות את המכרז הן החברות הבאות: אנחנו רואים פה את טלעד, סיסנט, אמ"ן נס ואורטל שירותי כח אדם שהחליפה אותה, ואני אדבר על ההחלפה הזאת מאוחר יותר, חברת טי.סי.

<פרץ וזאן: אם.

<פרץ וזאן: מטרות הפרויקט הן הקניית ידע, מיומנויות והרגלי שימוש במחשב, הנגשת השימוש בשירותי ממשל זמין, צמצום הפער הדיגיטלי בקרב כלל האוכלוסייה וחשוב לומר, ובחינם.

<פרץ וזאן: השירות ניתן בחינם לכלל האוכלוסייה.

<פרץ וזאן: זאת הפריסה כפי שציינתי קודם, שבעה מרכזים במגזר הערבי, במגזר הלא יהודי, ארבעה במגזר החרדי והיתר במגזר הכללי.

<פרץ וזאן: בשנה שעבר היו 63,000 משתמשים, השנה עד כה 51,000, אני מקווה שנדביק את הקצב של שנה שעברה.

<פרץ וזאן: בכל מרכס לפחות שתי כיתות הדרכה בממוצע 56 עמדות מחשוב בכל כיתה.

<פרץ וזאן: הפעילות הייעודית מותאמת לכל הגילאים, לילדים, לנוער לקשישים, למגזר החרדי, למגזר הלא יהודי, ואני רוצה לומר לכם שיש ביקוש גדול מאוד בקרב האוכלוסייה, בקרב ראשי הרשויות להרחיב את השירות הזה לרשויות נוספות ואחרות שבהן השירות הזה כיום איננו קיים.

<פרץ וזאן: מבצעים שם קורסים ביישומי מחשב, אופיס, רשת האינטרנט, רובוטיקה ועוד.

<פרץ וזאן: אלה כמה תמונות מביקורים של המשרד בסניפי להב"ה.

<פרץ וזאן: המשרד רואה חשיבות רבה בקידום המדע והאוריינות הדיגיטלית.

<פרץ וזאן: המשרד משקיע מאמצים ומשאבים רבים בפרויקטים, גם בסניפים המתופעלים היום.

<פרץ וזאן: כפי שאמרתי בפתיח, תקציב הפעילות של המשרד בתחום האוריינות הדיגיטלית עלה ל-45 מיליון שקלים.

<פרץ וזאן: אני לא מכליל פה את הפעילות של התחום הזה במסגרת סל מדע ואת הפעילות של התחום הזה במסגרת שיתוף הפעולה עם חברת המתנ"סים שאני גם ארחיב על כך.

<פרץ וזאן: בשקף הבא אנחנו רואים הדגמה של השקעות של המשרד בסניפים הקיימים בשנה וחצי האחרונות.

<פרץ וזאן: אנחנו מחליפים את כל המשאבים, חצי כבר החלפנו והחצי השני יוחלף עד השנה הבאה.

<פרץ וזאן: אותו דבר לגבי המסכים, החלפנו את כל מסכי המחשוב, תשתיות ריהוט וציוד, השקענו כ-3 מיליון שקלים, לומדות, 1.6 מיליון שקלים ויש לנו עוד שדרוג נוסף של עלויות של אחזקה שוטפת בסכום של כמיליון שקלים.

<פרץ וזאן: כלומר מה שאני רוצה לומר בשקף הזה, משרד המדע משקיע, השקיע וישקיע בסניפים הקיימים על מנת לבצע את השירות שניתן ברמה יותר גבוהה, בציוד יותר מתקדם ויותר חדיש.

<פרץ וזאן: הפרויקט מופעל באמצעות מכרז לשירותי מחשוב של מינהל הרכש הממשלתי.

<פרץ וזאן: מאז הקמתו הוא מופעל תחת אותו מכרז.

<פרץ וזאן: עמדת החשכ"ל כפי שנמסרה, ואני לא נכנס פה לעמדה, אבל שכרגע לא ניתן לגייס מדריכים במכרז הקיים, כיון שבייעודו הוא מכרז מחשוב ולא מכרז הדרכה.

אורי מקלב: אני רוצה להבין את הנקודה שעכשיו אמרת.

<פרץ וזאן: אני אסביר.

<פרץ וזאן: שירות להב"ה ניתן במסגרת המכרז של החשב הכללי.

<פרץ וזאן: המכרז שלו הוא מכרז לשירותי תקשוב לכלל משרדי הממשלה, יושבים על המכרז הזה 4,000 עובדים ובנוסף יושבים על המכרז הזה גם עובדי להב"ה.

<פרץ וזאן: בא משרד האוצר, החשב הכללי ואומר שאנחנו בעצם נותנים שירותי תקשוב.

<פרץ וזאן: המכרז נועד במקורו לתת שירותי תקשוב ולא שירותי הדרכה, ועל כן אם אתם רוצים לתת שירותי הדרכה, אנא צאו למכרז.

<פרץ וזאן: הגענו לחשב הכללי, הבענו התנגדות לצאת למכרז חדש, ובסוף הוסכם בינינו לבין החשב הכללי, ואני אומר את זה כאן והדבר הזה נאמר גם למנהלי להב"ה, שכל עוד המכרז הנוכחי של החשב הכללי מתקיים, יתקיים בחסותו גם אותם 30 סניפים של מרכזי להב"ה.

<פרץ וזאן: זאת הייתה הדרישה שלנו.

<פרץ וזאן: לפני שנה וחצי כשהגעתי לתפקיד וראיתי מה קורה פה, נפגשתי עם החשב הכללי, המשרד כבר עמד להוציא מכרז על כל שירותי האוריינות הדיגיטלית ועצרנו את זה, אמרנו ה-30 סניפים הללו שנמצאים תחת מכרז החשב הכללי מבחינתנו הם ממשיכים לפעול תחת מכרז החשב הכללי.

<פרץ וזאן: כלומר עם אותם אנשים.

<פרץ וזאן: אמרתי, יש כרגע בעיה לגייס חדשים, אנחנו נמצאים במשא ומתן, שר המדע נפגש בעצמו עם החשב הכללי החדש, נפגש איתו באופן אישי על מנת לפתור את הבעיה.

<פרץ וזאן: אני נמצא כעת במפגשים שוטפים עם סגן החשב הכללי, אלישע, על מנת למצוא את הדרך כיצד ניתן לפתור את בעיית כח האדם באותם סניפים קיימים.

<פרץ וזאן: ב-30 הסניפים הקיימים.

<פרץ וזאן: אני אומר בנקודה הזאת, עוד לא הצלחנו להביא את הבשורה, אנחנו בדרך ביחד עם החשב הכללי, אנחנו נעבוד כדי להשלים את אותו כח אדם החסר, ואני אומר – חסר, בסניפים הקיימים.

אורי מקלב: אתה אומר שלא קשור להרחבה ולפרויקט החדש ולהגדלה של פרויקט להב"ה שאתם רוצים, יש בעיה מבחינת הפניה או ההשגות של החשב הכללי על ההעסקה של היום.

אורי מקלב: נניח שלא היה תקציב נוסף והיית רוצה להמשיך במתכונת הזאת, לטענתו המכרז הזה לא מתאים להעסקה של מדריכים.

מיקי לוי: בנושא כח האדם.

אורי מקלב: כן.

אורי מקלב: בנושא כח האדם.

<פרץ וזאן: נכון.

<פרץ וזאן: אני רוצה לומר גם פה, אנחנו מבקרים כמעט בכל הסניפים של להב"ה, הייתי כמעט בכולם.

<פרץ וזאן: אני רוצה לומר, אנחנו אוהבים את מנהלי להב"ה, אוהבים את המוטיבציה שלהם, אוהבים את המקצועיות שלהם, אוהבים את ההשקעות שלהם, אוהבים את הרצינות שלהם, אוהבים את ההיכרות שלהם עם הרשות המקומית, את ההיכרות הבלתי אמצעית שלהם עם הלקוחות, את היוזמה, את השיווק.

<פרץ וזאן: אנחנו מאוד מאוד אוהבים את הפרויקט, ולא בכדי אנחנו רוצים - - -

אורי מקלב: יש כאן נציגות של החשב הכללי?

אורי מקלב: אני רוצה קצת לשמוע בעניין הזה, מה צריך לעשות בעניין הזה לטענות, האם מכרז נפרד חדש.

אורי מקלב: הקיים הוא קיים רק על הפרק של הדרכה צריך לעשות, חברות אחרות שיתחרו ויתנו את שירותי ההדרכה, מה לטענתו?

אורי מקלב: זאת אומרת המתכונת יכולה להישאר אותה מתכונת של ההדרכות המקצועיות עם התוכן המקצועי, רק את ההעסקה של האנשים, לא אותן חברות, צריך סוג של מכרז נפרד?

אורי מקלב: יכול להיות שאנחנו צריכים לעשות ישיבה בעניין הזה ולשמוע את הדברים.

אורי מקלב: חוות הדעת של החשב הכללי – לא שהן לא ניתנות לשינוי, זה לא תורה מסיני, לא עשרת הדברות.

<ענת לוי: אמרו לנו שנציג החשב הכללי הוא החשב של משרד המדע.

אורי מקלב: אנחנו ניתן לך להתייחס בחלק הזה, אנחנו מעוניינים ללמוד את ההשגה המשפטית ולא רק לקבל אותה כמות שהיא ככתובה מסיני כמו שאמרנו.

אורי מקלב: אנחנו רוצים לשמוע, אם לא, איך הפתרון.

אורי מקלב: יכול להיות שהפתרון גם לא מסובך.

אורי מקלב: יכול להיות שאפשר לעשות עוד כתוספת, נושא ההעסקה יכול להיות במכרז על העסקה שיכולה להיות נלווית וצמודה לאותה חברה שזכתה להפעיל את הפרויקט הזה.

יעקב פרי: יו"ר הוועדה, מבלי שאני מתפרץ אבל בכל זאת משפט אחד.

יעקב פרי: לאוצר כשנוח לו והוא לא רוצה לתת כוח אדם זה תקשוב, כשזה כן נוח לו זה פחות תקשוב.

יעקב פרי: לא מקובל ש- - - של כח אדם - - - זו ההתייחסות.

אורי מקלב: זה כמו אותו בעל מפעל גדול או עשיר גדול שחיפש מנהל חשבונות ולכולם הוא נתן תרגיל, כמה זה שש כפול שש וענו, הוא לא קיבל אותם.

אורי מקלב: עד שאחד בא ואמר "רגע, זה מה שאתה חייב או זה מה שחייבים לך".

אורי מקלב: ואותו הוא קיבל.

אורי מקלב: זה תלוי אם זה כדאי או לא כדאי.

<פרץ וזאן: אני רוצה ברשותכם דוגמה קצרה לדאגה של המשרד לגבי הפרויקט.

<פרץ וזאן: אני אתן דוגמה של חברת אורטל.

<פרץ וזאן: חברת אורטל לפני מספר חודשים החליטה שהיא מפסיקה את הפעילות בשישה סניפים שהיא הייתה אחראית עליהם.

<פרץ וזאן: אנחנו בפעילות מהירה מול החשב הכללי דאגנו שייכנס ספק אחר בנעליה של חברת אורטל מבלי לשנות כוח אדם, מבלי להזיז אנשים, מבלי לעשות שום דבר שקשור בכח אדם.

<פרץ וזאן: תביעות משפטיות, צריך גם את זה פה לציין, ישנן תביעות משפטיות.

<פרץ וזאן: לגיטימי, אין לנו בעיה.

<פרץ וזאן: זכותם של עובדים לתבוע, אני לא מלין כנגד העניין אבל זה משפיע גם אחר כך על הגיוס ועל העמדות של הייעוץ המשפטי וכדומה.

יעקב פרי: אתה יכול להסביר לנו, יש פה תביעה מ-2015 של 13 עובדי להב"ה לשעבר ויש 81 שרצו להיקלט כעובדי מדינה.

<נועה כהן-אורלוב: לא לשעבר.

<נועה כהן-אורלוב: כולם עובדים.

יעקב פרי: כולם עדיין - - -

<פרץ וזאן: ההערה נכונה.

<פרץ וזאן: כולם עובדים, יש שני חוזי העסקה, יש קוסט פלוס.

<פרץ וזאן: ה-16 האלה הם בקוסט פלוס, ה-81 הם על חוזה אחר, אבל הם באותה תביעה להיות כתף מול כתף כעובדי מדינה.

<פרץ וזאן: הנושא הזה והסוגיה הזאת מנוהלת על ידי פרקליטות המדינה.

אורי מקלב: יכול להיות שבעקבות התביעות האלה החשב הכללי, לפי דעתי יש קשר בין הדברים.

אורי מקלב: התביעה להעסקה שאתה הופך עם השנים להיות עובד, וכנראה שב - - -

מיקי לוי: עם ההפרטה תתבטל גם התביעה.

מיקי לוי: כך אני מעריך.

מיקי לוי: נכון?

מיקי לוי: שעם ההפרטה כל התביעות שלהם להיות עובדים מן השורה יתבטלו.

מיקי לוי: אני צודק?

אורי מקלב: אם יקבלו אותם.

<פרץ וזאן: חבר הכנסת לוי, אבל פתחנו ואמרנו שאין הפרטה.

מיקי לוי: לא, לפרוטוקול אני מבקש מה יהיה ב-2018 כאשר החוזה עם החברות החדשות, יבואו ויגידו אוקיי, זה הצליח, מה יקרה לעובדים האלה.

<ירון רבינוביץ: זה לא קשור.

אורי מקלב: תיכף נתייחס לזה.

<פרץ וזאן: אני רוצה לומר, הרחבת הפעילות, אני לא נכנס כרגע למכרז של להב"ה.

<פרץ וזאן: הרחבת הפעילות של המשרד, אמרתי, במסגרת סל מדע עוד 19 רשויות בנוסף ל-30 מבצעות פעילות של אוריינות דיגיטלית במסגרת הפעלה של סל מדע.

<פרץ וזאן: הקמת מרכזי יזמות וחדשנות ביחד עם החברה למתנ"סים, אנחנו מקימים עוד שניים חדשים בירושלים, בשכונת הבוכרים, בשכונת גילה ובמעלה אדומים, עוד שלושה סניפים חדשים ובשיתוף עם חברת המתנ"סים, לא קשור למכרז, ומרכזי אוריינות דיגיטלית, כמו שאמרתי בפתיח, הכוונה היא להגדיל את השירות לרשויות נוספות ולהגדיל את מגוון השירות גם באופן נייד לאותן רשויות מבודדות ומרוחקות כפי שציינתי קודם.

<פרץ וזאן: המכרז החדש נועד להרחיב את השירותים שמציע המשרד.

<פרץ וזאן: שירותים נוספים לציבור רחב ברשויות נוספות.

<פרץ וזאן: הוא איננו נוגע למכרז להב"ה, זה מכרז אחר.

<פרץ וזאן: הקמת מרכזים ניידים למתן שירות ברשויות מקומיות למתן שירותים מקוונים באמצעות האינטרנט.

<פרץ וזאן: המשרד נוהג בשקיפות מול מטה להב"ה.

<פרץ וזאן: ציינתי פה את הביקורים, אמרתי, רק היום יש ביקור של שר המדע.

<פרץ וזאן: אנחנו מבקרים באופן שוטף בסניפי להב"ה, אנחנו מכירים את כל המנהלים, עשינו פגש מנהלים כדי לעדכן אותם בכל ההתפתחויות שאני מעדכן פה את ועדת המדע.

<פרץ וזאן: באותן התפתחויות עדכנו אותם, אנחנו נעשה גם כנסים נוספים על מנת להמשיך ולעדכן ככל שיהיו לנו נתונים לעדכן.

<פרץ וזאן: אני אומר פעם נוספת, המכרז החדש אין בו לפגוע במרכזים הקיימים.

<פרץ וזאן: אנחנו לא מתכוונים, אבל במידה והחשב הכללי – אני חוזר ואומר – המכרז של 30 המרכזים הוא תחת החשב הכללי.

<פרץ וזאן: במידה והוא לא יאפשר את המשך הפעלת המרכזים במכרז של החשב הכללי, משרד המדע יהיה חייב למצוא פתרון אחר.

<פרץ וזאן: אני מקווה שלא נגיע לזה.

אורי מקלב: על מה אתה מדבר, על הישנים או החדשים?

<פרץ וזאן: על כל הישנים.

<פרץ וזאן: רק על הישנים.

<פרץ וזאן: במידה והחשב הכללי לא יאפשר המשך שירות במכרז הקיים, משרד המדע יהיה חייב, חייב, להמשיך את השירות תחת מעטה אחר באותן רשויות.

<פרץ וזאן: אני מקווה, ואני אומר את זה גם פה, אני מקווה שלא נגיע לזה.

אורי מקלב: עד מתי ההסכם עם החברות האלה של היום?

אורי מקלב: אם לא תהיה התערבות של החשב הכללי, עד מתי אפשר?

<פרץ וזאן: אם לא תהיה התערבות של החשב הכללי ניתן להאריך כפי שזה מבוצע, כל שנה.

<פרץ וזאן: ניתן להאריך.

אורי מקלב: אין לנו הגבלה של הזמן?

<גדעון אליאס: אני החשב של המשרד.

<גדעון אליאס: ההסכם הזה כרגע הוא מתוקף אישור של החשב הכללי.

<גדעון אליאס: מתוקף אישור של החשב הכללי, היות והוא ערך את המכרז ל- - - מינהל הרכש - - - ההסכם כרגע, יש לנו אישור להאריך אותו עד אוגוסט 2018.

אורי מקלב: זה בגלל ההגבלה האחרת.

אורי מקלב: אבל אם לא הייתה הגבלה, תוקף המכרז, יש התקשרות, יש זמן של חמש שנים.

<גדעון אליאס: לא, המכרז הוא ישן, הוא כבר שנים.

אורי מקלב: זאת אומרת הוא רץ כל הזמן.

אורי מקלב: אין לו הגבלה מבחינת - - -

<גדעון אליאס: הוא מוארך רק מתוקף אישור של החשב הכללי לבצע את ההערכות האלה.

<גדעון אליאס: לא יוצאים למכרזים חדשים.

אורי מקלב: הבעיה היא רק עכשיו החשיבה החדשה של החשב הכללי שהמכרז הזה לא בנוי להעסקה של כוח אדם או להכרזה - - -

<גרשון בינט: אני רוצה לשאול שאלה.

אורי מקלב: לא גרשון, אני לא יכול לאפשר לך את זה.

אורי מקלב: סליחה.

אורי מקלב: ממש לא.

<פרץ וזאן: בשורה התחתונה משרד המדע מאוד מרוצה משירותי להב"ה שהובאו למשרד ביוזמתו של השר לשעבר יעקב פרי.

<פרץ וזאן: אנחנו אוהבים את הפרויקט הזה, אנחנו גאים בפרויקט הזה, אנחנו גאים באנשים שפועלים בפרויקט הזה, היינו רוצים להמשיך אותו מבחינתנו לאורך זמן ועד בלי סוף.

<פרץ וזאן: שתבין עד כמה אנחנו מרוצים.

אורי מקלב: תודה על ההצגה הרחבה והמקצועית וגם שעושה רושם שנעשית ביושר ובפתיחות מלאה.

אורי מקלב: אני רוצה להבין מה יהיה שונה המכרז החדש מהמכרז הקודם.

<פרץ וזאן: קודם כל מכרז חדש לצאת כיוון שאני לא יכול להרחיב שירותים במכרז הקיים.

אורי מקלב: מה השוני, איזה סוג מכרז אחר יהיה המכרז.

אורי מקלב: חבר הכנסת פרי, שאלתי אותו שאלה.

אורי מקלב: מה המכרז החדש של התוספת התקציבית, לא ה-30 הישנים, לא הדור הישן אלא הדור החדש, באיזה פרמטרים הוא יהיה שונה מהמכרז.

אורי מקלב: או אני אשאל לחלופין האם אותן חברות שמפעילות היום יוכלו להתמודד גם על המכרז החדש.

אורי מקלב: השוני הוא רק בכח אדם או בתפיסה מקצועית אחרת, מדובר על אותו תוכן של דברים רק הרחבה שלהם?

<פרץ וזאן: קודם כל לגבי המכרז החדש, אנחנו לא יכולים להמשיך במכרז הקיים ולהרחיב את השירותים במכרז הקיים.

<פרץ וזאן: השוני המרכזי זה מה שדיברתי על ניידות והגעה אל מקום ההדרכה, גם שתהיה ניידת שתוכל לסרוק שטחים ולהגיע ליותר אוכלוסיות שהיום לא נהנות בגלל הגודל שלהן, הן לא נהנות, אי אפשר להקים שם סניפי להב"ה נייחים.

<פרץ וזאן: אז יש סניפי להב"ה ניידים שהגיעו לכל הרשויות, גם הקטנות ביותר, בסבב כזה או אחר כפי שייקבע.

<פרץ וזאן: זה דבר אחד.

<פרץ וזאן: הדבר השני, אנחנו במכרז הקיים, מישהו אמר, חייבנו שבכל סניף וסניף יהיו לפחות, ואני מדגיש את המילה לפחות, מנהל.

<פרץ וזאן: וגם זה היה לא קל אל מול ועדת המכרזים, אני אומר את זה פה גם את הנושא הזה, בכל סניף וסניף יהיו לפחות מנהל ושני עובדים ויתר העובדים על פי תפוקות.

<פרץ וזאן: כלומר, אם יהיה צורך גם יגייסו עשרה עובדים על פי תפוקות.

<פרץ וזאן: זה לא אומר שיהיו רק מנהל ושני עובדים.

<פרץ וזאן: אני אומר את זה פה.

<פרץ וזאן: הבסיס בכל סניף וסניף, כי אנחנו חשבנו שהקשר שאנחנו רואים היום בלהב"ה, בין המנהלים לבין השטח חייב להמשך וחייב להישמר ושמרנו עליו, בכך שהגדרנו בכל סניף וסניף שיהיה גם מנהל ושני עובדים קבועים.

<פרץ וזאן: היתר הוא על פי ההספק של הספק, כמה שיעשה יותר יקבל יותר.

<פרץ וזאן: על פי תפוקות בשטח.

אורי מקלב: ולא מה שהיום שאתה מעסיק כך וכך עובדים ולא משנות התפוקות.

אורי מקלב: אין מדדים כאלה.

אורי מקלב: עוד שאלה אחת כדי להבין את זה, אתם בתגובה שלכם, בהודעה שלכם שהוצאתם לעיתונות אמרתם שבפעם הראשונה במכרז ממשלתי יקבלו המציעים ניקוד על פי התייחסות לפדגוגיה רגישת מגדר.

אורי מקלב: הנגשה אפקטיבית.

אורי מקלב: שהפעם אתם רוצים שהן יהיו חברות גדולות בתחום ההדרכה וכי החברות האלה שהיום הן לא בתחום ההדרכה, הן בתחום הטכנולוגיה יותר?

אורי מקלב: מה השוני שאתם הפעם רוצים חברות גדולות בתחום.

אורי מקלב: פרץ יסיים.

<פרץ וזאן: אחד – זה הנושא של הניוד, שניים- קבענו אנשים קבועים, בכל סניף חדש שייפתח, לפחות מנהל ושניים והיתר על פי תפוקות.

<פרץ וזאן: לגבי הנושא של המכרז עצמו, תראו, יש מכרז, בסוף ייבחר הספק.

<פרץ וזאן: אני לא יודע מי ניגש למכרז, אני לא יודע מי ייבחר במכרז.

<פרץ וזאן: אלה מעטפות שאמורים לפתוח.

אורי מקלב: לא, מה הדרישות.

<פרץ וזאן: לבחון את ההצעות השונות שישנן במכרז והספק הטוב ביותר שיעמוד בכל הפרמטרים הוא זה שייבחר.

<פרץ וזאן: יכול להיות שהוא גם היום נותן שירותים, אף אחד לא אמר שזה לא יכול להיות שהחברות הללו שנאמרו קודם לכן לא יכולות להגיש גם למכרז החדש.

אורי מקלב: אוקיי.

אורי מקלב: יעקב בבקשה.

יעקב פרי: טלי תתחיל ואני אחר כך.

טלי פלוסקוב: תודה רבה.

טלי פלוסקוב: קודם כל אני מתנצלת על האיחור.

טלי פלוסקוב: פגשתי בשדה התעופה את יו"ר הפרלמנט הגיאורגי אז התעכבנו קצת.

טלי פלוסקוב: אני רוצה להתחיל באמת מהמקום שבתקופה שהייתי ראש עירית ערד נפתח בעיר מרכז להב"ה ואני זוכרת שהשקענו לא מעט מאמצים כדי שהמרכז הזה ייפתח, כולל השקעות פיזיות כדי שהכיתה תיפתח.

טלי פלוסקוב: רבותיי, ביקרתי שם כראש עיר כמה פעמים וראיתי את היופי של הפרויקט הזה.

טלי פלוסקוב: זה היו ילדים, זה היו קשישים, זה היו אנשים שבחיים לא ראו מחשב.

טלי פלוסקוב: זו הייתה הרגשה לא נורמלית לאנשים האלה להתחיל ללחוץ על הכפתורים.

טלי פלוסקוב: אני חוויתי את זה ובירכתי, אז ניהל את זה משרד האוצר את הפרויקט הזה, ואמרתי "מי שהמציא את הדבר הזה הוא פשוט גאון".

טלי פלוסקוב: דווקא לערי פריפריה, לאוכלוסיות מוחלשות, לכן באמת בירכתי והרגשתי שאני זכיתי שאני היא זו שהביאה את הפרויקט לעיר.

טלי פלוסקוב: בתקופה הזאת אנחנו עברנו, עוד הייתי ראש עיר, כבר היה מכרז, כבר היו צריכים לפטר אנשים, כבר היו צריכים לשנות להם תנאי שכר, כבר היו צריכים לשנות תנאים לעובדים ואז הייתי פה בכנסת כראש עיר ונלחמתי על התנאים של העובדים האלה.

טלי פלוסקוב: היום אנחנו חוזרים על אותו הדבר.

טלי פלוסקוב: משהו כאן לא עובד נכון.

טלי פלוסקוב: אנחנו כמדינה נותנים כסף ונותנים כל פעם לחברה אחרת לנהל את הכסף שלנו.

טלי פלוסקוב: אני באה עם הצעה, ולמה אמרתי לכם שאני פה בוערת ורוצה כמה שיותר למהר?

טלי פלוסקוב: אני רוצה לתת לכם הצעה כדי גם לדאוג לעתיד הפרויקט עצמו וגם כדי לדאוג לעתידם של העובדים האלה, המסורים והנפלאים.

טלי פלוסקוב: אמרת, אדוני המנכ"ל ואני מאוד מעריכה, ואתמול אגב הייתה לי שיחה גם עם השר, והבנתי את הנחישות שלו וההערכה שלו לפרויקט.

טלי פלוסקוב: אז אני רוצה להציע לכם משהו ויש משרדי ממשלה שעובדים במתכונת הזאת.

טלי פלוסקוב: יש לכם פרויקט, תנו כסף לרשות.

טלי פלוסקוב: אני מדברת על הרשות המקומית כרגע.

טלי פלוסקוב: הרשות המקומית יכולה להזמין את השירות הזה מהמתנ"ס המקומי כי היא לא רוצה להעסיק את העובדים האלה ישירות מול העיריה כדי לא לתת להם קביעות וכן הלאה, גם את זה אנחנו מכירים.

טלי פלוסקוב: אבל אם היא מזמינה את השירות הזה מהמתנ"ס המקומי האנשים האלה שעובדים היום בפרויקט להב"ה לא יצטרכו לדאוג מי תהיה החברה שזוכה במכרז הבא.

טלי פלוסקוב: נכון שאתם יכולים להציב תנאי מכרז, אתם כמובן צריכים ללוות את כל התהליך הזה, אבל לא אתם ולא החשב הכללי ולא אף אחד אחר יתעורר מחר ויגיד לנו משהו אחר וימציא לנו משהו אחר.

טלי פלוסקוב: צריך לעבוד לפי דעתי מול הרשות המקומית, והרשות המקומיות יודעת לעשות את זה וגם לעשות מכרז כמובן לגיוס ולדאוג לאנשים האלה ולעתידם וליציבותם.

אורי מקלב: אני אבקש התייחסות להצעה שלך בהמשך, לראות אם זה באמת ישים או אם יש איזה חסם בעניין הזה.

טלי פלוסקוב: אני רק רוצה להגיד לך אדוני היושב ראש, שאני מכירה לא מעט פרויקטים, לדוגמה משרד הקליטה עובד במתכונת הזה.

טלי פלוסקוב: היה פרויקט שעבד במתכונת הזאת וזה היה מצוין.

אורי מקלב: זאת אומרת הכסף עובר לעירייה והעיריה מעבירה למתנ"ס - - -

טלי פלוסקוב: העיריה עושה מכרז לפי התנאים של המכרז.

טלי פלוסקוב: בפרויקט שאני מדברת עליו האנשים האלה הפכו להיות עובדי עירייה.

אורי מקלב: והמתנ"ס עצמו הוא זה שמעסיק.

טלי פלוסקוב: עוד פעם אני אומרת, בפרויקט שאני מדברת - - -

יוליה מלינובסקי: יש חברות - - -

אורי מקלב: או חברות עירוניות.

טלי פלוסקוב: בפרויקט שאני מדברת עליו, העיריה גייסה את העובדים והם היו עובדי עירייה.

טלי פלוסקוב: שאני מאוד אשמח שזה יהיה לכולכם.

טלי פלוסקוב: אני לא יודעת אם זה יהיה אפשרי.

טלי פלוסקוב: לכן אני אומרת, אפשר לחשוב דרך הזמנת שירות מהמתנ"סים המקומיים ולתת לאנשים האלה יציבות ולדעת שהם עובדים בפרויקט ואף אחד לא יחשוב מחר ולא ישנה, לא החברה שהם עובדים בה ולא תנאי השכר ולא דברים אחרים.

טלי פלוסקוב: זו ההצעה שלי, ואני מקווה מאוד שתיקחו אותה ברצינות.

אורי מקלב: יציבות תעסוקתית.

אורי מקלב: טוב.

אורי מקלב: תודה רבה.

אורי מקלב: חבר הכנסת יעקב פרי בבקשה.

יעקב פרי: תודה רבה אדוני היושב ראש, תודה רבה למנכ"ל על הסקירה המקיפה.

יעקב פרי: אני מוכרח להגיד שמרכזי להב"ה, בזמן שאני שירתי כשר המדע היו חלק מאוד יקר לי.

יעקב פרי: אני רואה בפרויקט הזה, אני רואה בעובדות ובעובדים של הפרויקט הזה משהו מבחינתי קרוב לקדוש.

יעקב פרי: על מנת לסייע לאותן אוכלוסיות שאותם מרכזים פועלים בתוכם.

יעקב פרי: בחלקן גם אוכלוסיות חלשות במדינת ישראל.

יעקב פרי: מכיוון שאני לא חף לחלוטין ממעורבות בנושא, אני צריך גם להיזהר קצת בדבריי, כי נדמה לי שאחת הבעיות הראשונות זה, ואני כבר אומר שהגיעו למשרדי וללשכתי הרבה מאוד פניות ממעורבים, מאזרחים, מעובדים, נדמה לי שקודם כל יש חוסר הבנה או חוסר בהירות בין הפרטה לבין מכרז חדש.

יעקב פרי: צריך את הדברים האלה קודם כל להבהיר.

יעקב פרי: כי הטענות שאתה קורא אפילו את המסמך שכתב מטה המאבק של העובדות והעובדים, הם כותבים הפרטה מלאה של ה-30, כלומר יש כאן ערבוב מושגים, פעם אחת.

יעקב פרי: פעם שניה, הגיע באמת הזמן שמדינת ישראל בפרויקט לאומי שעולה היום 45 מיליון שקל, ואני לא מזלזל בחצי מיליון, אבל פרויקט כל כך חשוב, כל כך תורם, עם עשרות אלפי אנשים, כל פעם משרד המדע ובזמנו משרד האוצר והחשכ"ל, תסלח לי על הביטוי, מתחנן על נפשו כמו קבצן בשער, על מנת שאוכלוסיות שאנחנו רוצים שיהיו נגישות למחשב, שידעו לפתוח אינטרנט, שיקדמו את עצמם טכנולוגית, אותם, את משפחותיהם, את ילדיהם, ותראו את המשפט האחרון במצגת של מנכ"ל משרד המדע.

יעקב פרי: "במידה והחשכ"ל לא יאפשר את המשך הפעלת הפרויקט" אני לא רוצה - - -

יוליה מלינובסקי: זה לא - - - זה חשכ"ל.

יעקב פרי: כן.

יעקב פרי: זה חשכ"ל.

יעקב פרי: אני חושב שהגיע הזמן שכמובן משרד המדע, ואני יודע שהשר חף מכל אשמה, אם מישהו רוצה לייחס לו, אני יודע שכולם מתייחסים לפרויקט באהבה ובהבנה, אבל כשאתה קורא, ואני לא אחזור פה למען הקיצור, אז יש כאן חשש לפגיעה רצינית מאוד.

יעקב פרי: גם בפרויקט, גם בעובדים, גם בתנאי העסקתם הנוכחית, אני לא מדבר על התביעות להיות עובדי מדינה, ובמיוחד באותן אוכלוסיות שנכחתי שם ואני יודע עד כמה הנושא קרוב ללבך, גם בנושא הערבי, גם בנושא החרדי, עושים שם עבודת קודש.

יעקב פרי: עבודת קודש.

יעקב פרי: במקום להרחיב ובמקום לפתח, יכול להיות שההצעה של טלי היא הצעה שראויה לבחינה, אני לא יכול להתייחס אליה בשליפה, אבל במה שקיים היום ומה שרוצים להרחיב, אני חושב שאנחנו צריכים לצעוק "חמס" ולהגיד חבר'ה, 45 מיליון שקל, 50 מיליון שקל, תנו את כוח האדם, צרפו עוד אוכלוסיות, זה מפעל קדוש.

יעקב פרי: יותר מזה אין לי מה להגיד כי זה אפילו מרגש אותי.

יעקב פרי: יכול להיות שתנאי המכרז לא יפתחו דלת לכל הדברים שאמרתי, אבל אני חושב שחובתה של ועדת המדע, חובתו של משרד המדע, חובתו של החשכ"ל, לקדם את זה, לעודד את זה ולתת לזה רוח גבית ולא כל הזמן לתת לעובדות ולעובדים ולמשרד עצמו הרגשה שהם כאילו נלחמים על חייהם, במקום ההיפך, במקום שיעודדו וימחאו להם כפיים.

אורי מקלב: אני מקבל את מה שאמרה חברת הכנסת פלוסקוב וגם חבר הכנסת פרי ואני מניח שגם שאר הדוברים אותו דבר, ובעצם גם מה שאתה אמרת.

אורי מקלב: אולי מטרת הדיון הייתה לדבר על ההפרטה והשינויים, אני חושב שהנושא צריך להיות הפוך.

אורי מקלב: יש לנו מצד אחד פרויקט מאוד מאוד חשוב, שהתועלת שלו וההצלחה שלו וההוקרה וההערכה ושיתוף הפעולה, אני לא חושב שיש הרבה פרויקטים שכולם מרוצים.

אורי מקלב: יש פער גדול בין התכלית לבין ההצלחה לבין הזמן הרב שהוא כבר פועל, לבין צורת ההעסקה של העובדים.

אורי מקלב: לא יעלה על הדעת בסופו של דבר, פרויקט כל כך מוצלח וטוב שמוכיח את עצמו, שעדיין העובדים באוויר, בחלל, בענן, אין להם לא בטחון תעסוקתי.

אורי מקלב: איך אפשר לדרוש מהם המשך כזה, איך אפשר באמת להביא את הטובים ביותר.

אורי מקלב: לא הוגן לעשות להם את זה.

אורי מקלב: אנחנו צריכים למצוא פתרון לא קשור לרפורמה.

יעקב פרי: זה לא מסובך אדוני היושב ראש.

אורי מקלב: וכבר היו דברים כאלה.

אורי מקלב: לא צריך להמציא את הגלגל.

אורי מקלב: צריך להכניס אותם, זה לא משהו מזדמן, זה לא איזה פרויקט ניסוי, זה פרויקט שאולי התחיל כפרויקט ניסוי, הצליח מאוד, בשונה לפעמים מפרויקטים כאלה שלא תמיד הם מצליחים, לא תמיד יש להם המשכיות, לא תמיד יש להם היענות ושיתוף פעולה.

אורי מקלב: בפרויקט הזה גם המערכת, גם המשרד וגם התקציבים וגם מרחיבים אותו היום, אז דווקא בעת הזאת שמרחיבים אותו ומפתחים אותו, צריך למצוא את הנוסחה הנכונה להעסקתם המסודרת.

אורי מקלב: אנחנו בכלל נלחמים נגד כל העסקת עובדי קבלן, אבל אנחנו אומרים גם בהזדמנות הזאת לתת בטחון, למסד את ההעסקה שלהם, ומכאן אנחנו נוכל לקחת את הפרויקט הזה להמשיך ולמנף אותו ולהמשיך את ההצלחה שלו.

טלי פלוסקוב: אדוני המנכ"ל, נזכרתי באחד מהפרויקטים שעבד בשיטה כזאת של המשרד לביטחון פנים, זה היה עיר ללא אלימות.

טלי פלוסקוב: בדיוק אותה מתכונת.

טלי פלוסקוב: הם העבירו את הכסף, העיריה גייסה והאנשים עובדים.

טלי פלוסקוב: אני חושבת שאתם חייבים לשנות את הגישה לפרויקט הזה וזה פתרון, אגב, תחסכו גם כסף לכל החברות שמרוויחות כסף על זה.

טלי פלוסקוב: תנו את זה לאנשים האלה.

אורי מקלב: הדאגה לעובדים באמת מביאה השתתפות, וחברי הכנסת מתנצלים שלא יכולים לחכות בגלל יום עמוס מאוד, השתתפות של חברי כנסת שרואים בדאגה את צורת ההעסקה הזאת, רואים את הצורך בשינוי, בגישה בהעסקה.

אורי מקלב: זו בעצם הבקשה שלנו וזו מטרת הדיון.

אורי מקלב: חבר הכנסת סאלח סעד בבקשה.

אורי מקלב: זה נאום הבכורה שלך בוועדות.

אורי מקלב: לא נפריע לך ונשמע בקשב רב.

סאלח סעד: באמת תודה למנכ"ל על הסקירה.

סאלח סעד: דווקא טלי לקחה לי את המילים כי אני מכיר את "עיר ללא אלימות", זה דבר ממש מצוין.

סאלח סעד: אני חושב שאנחנו צריכים כאן בוועדה לאמץ את הרעיון שטלי דיברה עליו, שלעובדים האלה יהיה בטחון תעסוקתי, תהיה להם יציבות.

סאלח סעד: לא יעלה על הדעת שאנשים לא יודעים מה קורה איתם מחר או מה יקרה איתם בעוד שנה.

טלי פלוסקוב: וזה לא פעם אחת, זה כבר כמה פעמים חוזר על עצמו.

אורי מקלב: יש כאלה שעובדים 12 שנה.

אורי מקלב: זה לא פרק זמן קצר.

אורי מקלב: גם 15 שנה.

אורי מקלב: זה לא משהו של עובדים מזדמנים של שנה, זה לא פרויקט קיץ, זה לא סטודנטים שעובדים.

אורי מקלב: בבקשה.

סאלח סעד: אני אומר אם יש תקציבים אז הכל בסדר, התקציבים האלה צריכים לעבור דרך מוסדות רשמיים כמו רשות מקומית או משהו דומה, שהעובדים האלה יהיו מאורגנים היטב עם יציבות תעסוקתית, שיהיה להם עתיד ושאנשים ידעו מה קורה איתם מחר.

סאלח סעד: כי לא יעלה על הדעת שעובדים של 10 שנים, 12 שנים, 15 שנים, עובדים על תקן זמני או על תקן כח אדם.

סאלח סעד: אנחנו היינו כבר בסרט הזה.

סאלח סעד: חוץ מזה, שמעתי את הסקירה של המנכ"ל ומאוד אהבתי אותה, שיש לנו במגזר הערבי המון מקומות תעסוקה לישובים שלנו.

סאלח סעד: אני מברך על זה, אבל לא ראיתי אף ישוב דרוזי.

אורי מקלב: יש.

אורי מקלב: יש.

<פרץ וזאן: אולי עכשיו בהרחבה.

אורי מקלב: יש.

אורי מקלב: ראיתי אפילו בתמונות.

<פרץ וזאן: במרר יש.

טלי פלוסקוב: מרר זה לא דרוזים.

סאלח סעד: אוקיי.

סאלח סעד: מרר זה אחד מ-16.

סאלח סעד: אז אמרתי, אני מבקש שגם במועצות המקומיות הדרוזיות ניקח את הרעיון הזה ונוביל אותו קדימה כי זה חשוב לפתח את כל המגזר של המיעוטים.

סאלח סעד: זה פשוט כמו שאמר יעקב, זה מפעל קדוש שצריך לאמץ אותו ולא לצמצם אותו.

אורי מקלב: חבר הכנסת סאלח סעד, אני מראה לך תמונה, שמתי לב שבמצגת יש גם תמונה של נכבדים מהעדה הדרוזית שנמצאים בפתיחה של פרויקט כזה.

סאלח סעד: יפה מאוד.

סאלח סעד: כל הכבוד.

אורי מקלב: עד התמונות ראיתי במצגת.

<פרץ וזאן: חדר הוועדה נראה ממש יפה אחרי ה- - -

אורי מקלב: וגם התוכן של הדברים האלה.

אורי מקלב: באמת ברכות.

אורי מקלב: חבר הכנסת עמר בר לב בבקשה.

עמר בר-לב: תודה.

עמר בר-לב: אני רציתי כאן להעיר איזו הערה.

עמר בר-לב: בסך הכל כל הפרויקט של להב"ה, מטרתו היא לצמצם את הפערים בחברה הישראלית ולתת הזדמנות לאנשים שההזדמנות רחוקה מהם, לתת להם את ההזדמנות הזאת.

עמר בר-לב: מה שקורה כאן, דווקא בפרויקט הזה מתברר שהמפעילים של הפרויקט הם עצמם נמצאים באיזה שהוא אי ודאות כזאת של מצב זמני.

עמר בר-לב: זה עוד יותר צורם על רקע של פרויקט שמטרתו להגדיל את הודאות והיכולות וההזדמנויות של חלק גדול מהאוכלוסייה.

עמר בר-לב: אני לא בקיא כאן כמו טלי ויעקב ואחרים בנושא, אבל ההצעות שכאן נשמעו, נשמעות לי בהחלט הגיוניות.

עמר בר-לב: יש כסף ויש אנשים, ופשוט צריך לחבר את הדברים האלה ובמקרה הזה הפרטה היא שוב דוגמה לשימוש בהפרטה בצורה לא נכונה.

עמר בר-לב: יש מקרים שזה נכון, אבל במקרה הזה זה לא נכון ויש מספיק הוכחות.

עמר בר-לב: גם דיברו על עיר ללא אלימות וכן הלאה, על רשויות מקומיות שקיבלו את הכסף ועשו מהפך, לכן אני מציע שנלך בכיוון הזה.

אורי מקלב: תודה.

אורי מקלב: יש פה נציג של העובדים?

אורי מקלב: בבקשה.

<נועה כהן-אורלוב: כן אני.

אורי מקלב: אתם משרד שהעובדים שכרו אתכם?

<נועה כהן-אורלוב: אנחנו העובדים בעצמנו.

אורי מקלב: את מנהלת מרכז להב"ה בנתיבות.

<נועה כהן-אורלוב: נכון.

אורי מקלב: בגלל שהתפרסם פה באיזו הועדה שהעובדים מיוצגים עו"ד עמי כהן, חשבתי שאולי כהן וכהן זה גזרה שווה.

אורי מקלב: אבל לא.

אורי מקלב: מישהו נמצא כאן ממשרד עו"ד עמי כהן?

<נועה כהן-אורלוב: לא.

אורי מקלב: העובדים בעצמכם באתם לפה.

אורי מקלב: יפה.

אורי מקלב: אותנטי.

<קריאה: אין לנו משרד שמייצג אותנו.

אורי מקלב: כך כתוב בהודעות שקיבלתי.

אורי מקלב: שיגר בתחילת יולי מכתב לשר המדע ולשר הפנים וליועץ המשפטי לממשלה.

אורי מקלב: טוב.

אורי מקלב: נציג העובדים, יש לי כאן הודעות שלמות שנציג העובדים הוא מר כהן, חשבתי שאולי הוא נמצא פה.

אורי מקלב: נועה בבקשה.

<נועה כהן-אורלוב: שלום לכולם.

<נועה כהן-אורלוב: אני מנהלת מרכז להב"ה בנתיבות.

<נועה כהן-אורלוב: אני רוצה להגיד שאנחנו מאוד מאוד מוטרדים.

<נועה כהן-אורלוב: אנחנו מאוד אוהבים את להב"ה, כל מי שיושב כאן וגם מי שלא, ולהב"ה היום במצב לא טוב.

<נועה כהן-אורלוב: אנחנו חוששים מאוד שהמכרז החדש יחתום את הגולל על תכנית חברתית מצליחה מאוד שממשלת ישראל החליטה להקים אותה והולכת לעבור לספק פרטי, וכמו שאנחנו קוראים את המכרז צפויות שם הרבה מאוד פגיעות.

<נועה כהן-אורלוב: אני אצטט קודם כל שני סעיפים קטנים מהמכרז, אחד מהם שאומר שבסוף השלב השני, אני מדברת כל הזמן על השלב השני של המכרז.

<נועה כהן-אורלוב: שלב ראשון שמרחיב למרכזים נוספים, על זה אנחנו לא מדברים.

<נועה כהן-אורלוב: אנחנו מדברים על שלב ב' שבמסגרתו אמורים 30 מרכזי להב"ה לעבור לספק וכתוב כאן שבסיום השלב השני אמור הספק להפעיל את הפרויקט כולו, הן את המרכזים החדשים והן את 30 המרכזים הקיימים הפעלה מלאה.

<נועה כהן-אורלוב: אני לא יודעת אם זו לא הפרטה, לפי ההבנה שלי זו הפרטה.

<נועה כהן-אורלוב: הדבר השני שכתוב במכרז בסעיף 4.5.1 שלכל מרכז לימוד קבוע יוגדרו שני מדריכי קורסים.

<נועה כהן-אורלוב: לא כתוב כאן "לפחות".

<נועה כהן-אורלוב: כתוב "יוגדרו שני מדריכי קורסים".

אורי מקלב: זה פרשנות משפטית.

אורי מקלב: יוגדרו, הפירוש הוא שמוגדרים.

אורי מקלב: שזה בטוח.

אורי מקלב: שזה מינימום.

יעקב פרי: לא, אתה יכול לראות את זה ככה ואתה יכול לראות שיוגדרו ולא יותר.

אורי מקלב: אבל אמר המנכ"ל שזה הבסיס, שזה לפחות.

<פרץ וזאן: גם מנהל ועוד שני עובדים, זה שלושה.

אורי מקלב: על זה כבר קיבלנו תשובה והוא אמר לפי התפוקות, לפי הצרכים.

אורי מקלב: כך אמרת, נכון?

אורי מקלב: אלה המילים.

אורי מקלב: אז האמירה, גם אם זה לא כתוב, זו האמירה וזו הפרשנות של המילה "יוגדרו".

אורי מקלב: לא על החלק הזה אנחנו צריכים - - -

<נועה כהן-אורלוב: כל מה שאני אומרת מבוסס באמת על קריאת המכרז ואנחנו מוטרדים משני דברים עיקריים.

<נועה כהן-אורלוב: אחד, דברים שמוגדרים במכרז להפעלה עתידית ואחד זה מהמצב היום.

<נועה כהן-אורלוב: אני אדבר קודם על המצב העתידי כי בעיני הוא לטווח רחוק והוא חשוב מאוד.

<נועה כהן-אורלוב: אז נושא אחד זה נושא התקנים שדיברנו עליהם, שאם זה שני מדריכים מלכתחילה במקום המצב היום שהוא מנהל וארבעה או חמישה מדריכים, יש כאן אוטומטית גם במשרות כח אדם וגם קיצוץ בפעילות של חצי מהפעילות שלנו.

אורי מקלב: נועה אני חייב לעצור אותך.

אורי מקלב: את מדברת על העבר אני מבין, את מדברת על העתיד, אם מישהו נותן לך מתנה ומגדיל.

אורי מקלב: נכון שזה אנחנו צריכים להגיד אם זה מתנה או צורך, אבל בסך הכל מבחינת האזרח מרחיבים את זה, את אומרת, המתנה שתביא לי, לא תביא לי פחות מכך וכך, את מפחדת מכיוון שזה מתכונת אחרת זה יוקש אחר כך ל- - - לגבי העתיד, מה הטענה שלכם?

אורי מקלב: באים ומרחיבים את זה.

אורי מקלב: נניח שמשרד המדע בא ואומר "אני מרחיב, החלטתי על פריסה יותר קטנה במתכונת יותר מצומצמת.

אורי מקלב: נניח שאני רוצה במקומות קטנים" מה הסיי שלכם להתערב בעניין הזה, למה זה מטריד אתכם?

<נועה כהן-אורלוב: זה מטריד אותנו משום שמבחינתנו זה ממש לא מתנה.

<נועה כהן-אורלוב: אם אני מסתכלת על איך מרכז להב"ה פועל היום ואיך הוא יפעל אחרי שהוא יעבור לספק, אז מבחינת התכנים יש פגיעה משמעותית ברמת התכנים, למשל מדובר במכרז החדש, מגדירים מה מלמדים, זה דומה מאוד למה שאנחנו מלמדים היום.

<נועה כהן-אורלוב: אותם תכנים פלוס, למשל בחצי מהזמן.

<נועה כהן-אורלוב: הגדרה במכרז.

<נועה כהן-אורלוב: בעיני זו פגיעה ברמה.

<נועה כהן-אורלוב: כתוב במכרז למשל שלא יותר מעשר שעות שבועיות אפשר להשתמש באתרי תוכן לילדים.

<נועה כהן-אורלוב: אנחנו היום משתמשים הרבה יותר, ואם נוכל להשתמש רק בעשר שעות שבועיות באתרים האלה, זה אומר שלא יבואו גני ילדים ולא יבואו כיתות ולא מועדוניות ולא קייטנות ולא חוגים בחופשות וכן הלאה.

<נועה כהן-אורלוב: יש במכרז הגדרה שקבוצה תמנה לפחות עשרה אנשים ואם יש קבוצה קטנה יותר, א.

<נועה כהן-אורלוב: צריך אישור מיוחד.

<נועה כהן-אורלוב: ב.

<נועה כהן-אורלוב: לספק אין שום תמריץ לעשות את זה כי הוא מקבל בונוסים לפי המשתתפים.

<נועה כהן-אורלוב: אם אנחנו מדברים על אוכלוסיות מוחלשות מיוחדות, אנשים עם צרכים מיוחדים, מבוגרים, ילדים וכן הלאה, הם צריכים את הקבוצות הקטנות.

<נועה כהן-אורלוב: אוטומטית שללנו מקבוצות שמאוד צריכות אותנו ומאוד נהנות היום מהשירותים שלנו, את היכולת לקבל אותם.

אורי מקלב: אני לא יודע אם מה שאת אומרת נכון או לא, יש לכם יותר ניסיון.

<נועה כהן-אורלוב: אני פשוט קוראת את המכרז.

אורי מקלב: בסדר, אבל את אומרת מה כן נכון ומה לא נכון, אם עשר שעות מספיקות או לא.

אורי מקלב: במכרזים מטבע הדברים, גישה שונה לפעמים באה מתוך חוות דעת מקצועיות, אנשים שיודעים את זה וחושבים בתוך שיקולים כאלה ואחרים.

אורי מקלב: את יודעת מה ההבדל בין רופא לטייס, מדוע אנחנו לפני שאנחנו רוצים לבצע ניתוח, אפילו ניתוח שלא מסובך רוצים לדעת מי הרופא ומה הניסיון שלו, כשאנחנו עולים למטוסים ובחוץ לארץ גם מטוסים קטנים שנראה בן 19, אנחנו לא שואלים מה הניסיון שלך, כמה שעות, אתה רוצה להטיס אותי.

אורי מקלב: אנחנו עולים בלי לשאול מי הוא ומה הוא.

אורי מקלב: התשובה היא אחת, כשהטייס גם הוא נמצא בתוך המטוס, אני מניח שמי שנמצא בתוך העניין רוצה בהצלחה שלו ולא יעשה שטויות.

אורי מקלב: כשאני נותן למישהו סכין ביד, והוא לא מנותח, רק אני המנותח, אני באמת רוצה לדעת שהבנאדם אחראי.

אורי מקלב: אני מניח שגם המשרד רוצה בהצלחת העניין.

אורי מקלב: הרי לא שאנחנו - - -משני הצדדים.

אורי מקלב: בסופו של דבר אם הפגיעות הן פגיעות בתוכן ובמהות ובתכלית של הייעוד של אותם מרכזי להב"ה ובסופו של דבר גם מבחן ההצלחה, המשרד הרי רוצה להצליח, הוא רוצה שנמשיך להוקיר אותו ולהעריך אותו על הפעולות שעושים, רק מה, יכול להיות שיש חוסר ידע, חוסר מודעות, אולי מישהו עם גישה אחרת ולא למד מהעבר אלא הוא ממציא היום.

אורי מקלב: יכול להיות.

אורי מקלב: אני מציע שאת כל הדברים שאת אומרת עכשיו, אני לא יכול להיכנס לזה.

אורי מקלב: זה לא השולחן שאני יכול להיכנס לתכנים ולתוכן של המכרז ולהיות הקובע והפוסק בעניין הזה.

אורי מקלב: אין לי את הידע ואין לי את היכולות או הכלים המקצועיים.

אורי מקלב: מה שאני כן מציע, אנחנו נעקוב אחרי זה, שתביאו את זה בצורה מסודרת, את כל מה שאת אומרת עכשיו, עם העתק אלינו.

אורי מקלב: אנחנו נעקוב שהמשרד יענה על התשובות, הוא יבחן ויכול להיות שהוא בהחלט יקבל את הדברים.

אורי מקלב: אני רואה גם לפי שפת הגוף ושפת הפנים של המנכ"ל שהוא מוכן לקבל את זה.

אורי מקלב: בחלק הזה זה יעבור בצורה מסודרת והמשרד יענה, אנחנו נהיה מכותבים בעניין הזה ונעקוב, בכל התכתובות שלכם, בפרק הזה אני חושב שענינו.

אורי מקלב: מילה אחת בכל אופן לגבי הדאגה שלך לתעסוקה של העובדים.

אורי מקלב: האם הדברים שנאמרו עד עכשיו מספקים או שיש לכם מה להעיר בעניין הזה או שאת רוצה לשמוע את המנכ"ל שוב חוזר על מה שהוא אומר.

אורי מקלב: בבקשה פרץ, בקטע הזה אני חושב שזה חשוב.

<פרץ וזאן: אני רוצה לומר, מכיוון שהמכרז כמו שנאמר במהלך המצגת, במהלך הסקירה, איננו מכרז של מכרז המדע כרגע, המכרז שמפעיל את ה-30, לכן אנחנו מבקשים, ביקשנו וגם עשינו, גם הוכחנו בעבר, לפני שנה וחצי, שמשרד המדע, יצא למכרז כולל, עצרנו את זה, הלכנו לחשכ"ל ואמרנו אנחנו לא רוצים מכרז חדש על 30 הסניפים.

<פרץ וזאן: נכון להיום אנחנו ביקשנו מהחשכ"ל וגם כתבנו את זה במכרז, שמשרד המדע איננו מתכוון לצאת למכרז חדש.

<פרץ וזאן: זה כתוב.

<פרץ וזאן: איננו מתכוון לצאת למכרז חדש כל עוד מכרז החשכ"ל בתוקף.

<פרץ וזאן: כלומר אנחנו צמודים למכרז הזה.

<פרץ וזאן: אם לא תהיה לנו ברירה – אמרתי את זה במהלך המצגת – אנחנו חייבים לתת את השירות.

<פרץ וזאן: אנחנו כעת רוצים להבטיח שהמכרז הקיים, ה-30 סניפים, יימשך ככל שיותר.

<פרץ וזאן: אני לא יכול להגיד דבר שאיננו תלוי בי, אחרת אני לא אהיה הגון אתכם ולא אציג לכם את המציאות כפי שהיא.

<פרץ וזאן: אבל אכן זו המציאות שהוצגה, היא המציאות האמתית כפי שהיא.

אורי מקלב: גברת ענבל חן, מנהלת מרכז להב"ה.

<ענבל חן: אני בלהב"ה כבר 11 שנים, בבני ברק - - - שש שנים.

<ענבל חן: אני לא אגיד שוב מה דעתי על המכרז החדש, כל מי שיקרא אותו מבין שכתוצאה מהמכרז החדש הזה פרויקט להב"ה כבר לא יהיה פרויקט חברתי, הוא יהיה כמו עוד אחת מהמפעלות שקיימות בארץ למחשבים וכל מי שצריך אותו באמת ייפלט ממנו.

<ענבל חן: אני רוצה לדבר על התקופה האחרונה שאנחנו נמצאים בה.

אורי מקלב: תסבירי, אני רוצה להבין למה.

<ענבל חן: יש באתר משרד המדע קובץ של שאלות ותשובות שאנשים שמגישים הצעות שואלים, שאלה 139, שואלים מה היקף הנשירה שיאושר לקורסים.

<ענבל חן: אז התשובה היא שכל קורס חייב לכלול מינימום עשרה אנשים, אם יהיו פחות מעשרה אנשים - - -

אורי מקלב: צריך אישור מיוחד.

<ענבל חן: לא אישור מיוחד.

<ענבל חן: מופיע שהספק לא יקבל תשלום עבור הקורס הזה.

<ענבל חן: זה מה שמופיע, שאלה 139, זה הציטוט.

אורי מקלב: את אמרת נועה שלא - - -

<נועה כהן-אורלוב: לא, זה משהו אחר.

<נועה כהן-אורלוב: זה מופיע במסמך מענה לשאלות על המכרז.

<נועה כהן-אורלוב: שאלה 139.

<ענבל חן: שאלה 139.

<ענבל חן: אם פחות מעשרה אנשים יהיו בקורס, הספק לא יקבל תשלום עבור הקורס.

אורי מקלב: זאת אומרת לא מקיימים, אין קורס פחות מעשרה אנשים.

<ענבל חן: אני רוצה לומר שמבחינתי מבחן התוצאה הוא המבחן ש- - -

אורי מקלב: את אומרת שרובן של הקבוצות האלה הן פחות מעשרה.

<ענבל חן: לא רק שרובן של הקבוצות פחות מעשרה.

<ענבל חן: בתור אחת שנמצאת בפרויקט מעל 11 שנים, חיה את השטח מאוד, מי שבאמת צריך את הפרויקט הזה - - -

אורי מקלב: זה קבוצה יותר מדי גדולה.

<ענבל חן: אנחנו מדברים על אנשים מבוגרים, ואני גם לא מדברת על העשרה אנשים, אני מדברת על זה שזה הופך להיות מכרז של תפוקות, של מספרים.

<ענבל חן: תיקח אישה מבוגרת בת 80 ומשהו שהתחילה ללמוד, ויש לנו מקרים כאלה לרוב.

<ענבל חן: אם אני מראש יודעת שהאישה הזאת יכול להיות שתנשור, אני פשוט לא אכניס אותה.

<ענבל חן: לצורך העניין.

<ענבל חן: אני רוצה להתמקד בדברים אחרים, אני רוצה להתמקד במצב במרכזים היום.

אורי מקלב: אני כן רוצה להבין את זה.

אורי מקלב: חבר הכנסת פרי, אני חושב שהיא מעלה כאן נושא שבאמת צריך את תשומת הלב שלכם.

אורי מקלב: באים ואומרים כאן להב"ה, ההצלחה שלו הייתה בזה שהוא היה יותר אישי, הוא היה משהו שהוא מובנה, כל אחד, בלי קריטריונים בלי תפוקות, זה יותר מהר, זה יותר קצר, זה בשפה הזאת.

אורי מקלב: האופי הפנימי הזה והחמימות הזאת.

אורי מקלב: והיא אומרת תפוקות, מבחן התוצאה, זה ממדים שאתה רוצה, בחברה אתה משלם כסף, על מה אתה משלם כסף.

אורי מקלב: זה נכון.

אורי מקלב: תשמע, אני מבין כסף, אני גם - - - עם כל הכבוד, אתה יודע שגם כשביטוח לאומי נותן מט"בים הביתה ובסוף מתברר שההוא נמצא במקום שעתיים שבועיות רק 40 דקות.

אורי מקלב: אומר המשרד - - - אבל זה שהמבוגר מרוצה ממנו - - -

יעקב פרי: אי אפשר למדוד את זה בכסף.

אורי מקלב: נכון.

אורי מקלב: וכאן אתם מוציאים את החלק הפרטי והאישי, את החמימות האישית שהיו כאן, לתפוקות ומשהו ממוסד כזה וממוחשב, לפי פרמטרים שלכם זה אולי באמת חשוב מאוד, יכול להיות שהחשב רוצה את זה כדי לדעת על מה הוא משלם את הכסף, אבל מבחינת השטח זה יפגע בתוצאה, בהשתתפות, בלהתקבל מלכתחילה בעניין הזה.

<ענבל חן: דבר נוסף.

<ענבל חן: המנכ"ל הציג מצגת מאוד מרגשת, האמת ששאלתי את עצמי כשהסתכלתי עליה, אם אנחנו מדברים על אותו פרויקט.

<ענבל חן: באמת.

אורי מקלב: לא, בלי ציניות.

<ענבל חן: בלי ציניות.

<ענבל חן: באמת באמת בלי ציניות, מכל הלב.

<ענבל חן: אני אומרת את זה מכל הלב.

<ענבל חן: יכול להיות שהדברים שאני אגיד יישמעו קצת קשים, אני באמת מדברת מסערת רגשות.

<ענבל חן: בסך הכל הפרויקט הזה מבחינתי הוא באמת משהו שאני את הנשמה שלו השקעתי בו וכל מנהלי המרכזים כאן.

<ענבל חן: אני גם לא מדברת כרגע על מה יהיה עם העובדים, אני מדברת על המצב כרגע במרכזים, המרכז שלי בבני ברק, באמת כל מי שהיה ואתם מוזמנים להגיע, מרכז מצליח ומשגשג, מעל 12,000 איש למדו אצלנו כבר במרכז.

<ענבל חן: יש לנו ביקוש עצום, אנשים מרוצים עד הגג.

<ענבל חן: בתקופה האחרונה, בעצם בעשרת החודשים האחרונים יש הקפאה של כח האדם.

<ענבל חן: המשמעות היא שמתוך חמישה תקנים מאויישים במרכז שלי נשארנו עם 2.5 תקנים.

<ענבל חן: אני מדברת על תקופה של חוסר ודאות שדיברנו עליה, שהעובדים לא יודעים מה הולך להיות איתם והעובדים עוזבים, וזה מובן וזה הגיוני.

<ענבל חן: הם מבינים שבמשרד המדע כרגע אין לנו עתיד, אנחנו לא יודעים מה יילד יום ומה יהיה, ועובדים עוזבים וכרגע אני עם 2.5 תקנים.

<ענבל חן: זה מהתקופה האחרונה.

<ענבל חן: לפני שלושה חודשים עירית בני ברק פרסמה מודעות ופלאיירים בכל בתי האב בבני ברק, פרסום על הקורסים.

<ענבל חן: קרוב ל-1,000 איש הגיעו להירשם.

<ענבל חן: כשאני אומרת 1,000 איש הגיעו להירשם אני מדברת על נשים חרדיות, מבוגרות, צעירות, אבל שרחוקות מהטכנולוגיה מאוד.

<ענבל חן: הן קיבלו החלטה לבוא וללמוד, הן ראו בזה שהן סוף סוף הולכות לצאת מנקודה מסוימת ולהגיע למקום אחר.

<ענבל חן: הן הגיעו, נרשמו, והבטחנו להן שאחרי החגים ייפתח קורס.

<ענבל חן: כרגע אני עם 2.5 תקנים כמו שאמרתי, אין קורס ואין קורס בצפי.

<ענבל חן: יש הקפאה של כוח אדם.

<ענבל חן: מרכז להב"ה בנתיבות היום סגור.

<ענבל חן: 60 מחשבים במרכז, ציוד מאוד יפה, עירית נתיבות רכשה להם מדפסת תלת ממד, אבל המרכז סגור, למה?

<ענבל חן: כי אין לה עובדים.

<ענבל חן: יש לה עובד בחצי משרה, ובעוד חודש היא תישאר בלי עובדים.

<ענבל חן: יש ביקוש עצום לקורסים אבל אין לי אנשים לאייש את הקורסים האלה.

<ענבל חן: הכיתות ריקות ואנחנו פשוט, אני עומדת ומסתכלת ואומרת לעצמי "מה קורה למה שהקמנו".

<ענבל חן: אני רוצה לספר לכם, כמה נלחמנו כל התקופה הזאת שבאמת הכל יעבוד ולא תהיה שום עצירה של הקורסים כשהדברים היו תלויים בנו, כשהיה לנו כח אדם.

<ענבל חן: אני מספרת לכם על מדריכה שלי, הכל סיפורים אמיתיים, שעברה תאונת דרכים והייתה כל הלילה במיון ובשמונה בבוקר היא הגיעה לעבודה כדי לפתוח את הקורס של שמונה וחצי, ועל תלמידים שהגיעו לקורס, יש לי תלמידה שהגיעה עם הצמיד של בית החולים כי היא לא רצתה לפספס את השיעור.

<ענבל חן: היא הייתה מאושפזת וביקשה להגיע לקורס.

<ענבל חן: לאנשים האלה נאלצתי להגיד השבוע שהקורס מפסיק באמצע.

<ענבל חן: קיבלתי מכתב מאחת התלמידות שכותבת לי "אתם פוגעים פה בזכויות של אנשים, איך אתם עושים דבר כזה".

<ענבל חן: אני מבינה אותה לחלוטין, משרד המדע לא לוקח אחריות לצערי, אתם לא עומדים מאחורינו, אתם לא מגבים אותנו, כל החיצים הם כלפינו.

<ענבל חן: אנשים מתקשרים - - -

אורי מקלב: למה הקורס הפסיק באמצע?

<ענבל חן: אין כח אדם.

<ענבל חן: אנשים הגיעו, התחילו, אין כוח אדם.

<ענבל חן: כל החצים מופנים כלפינו.

<ענבל חן: הגיעה מישהי, תלמידה חדשה שעוד לא חוותה, התחילה את הקורס ואומרת לי "בגלל שזה בלי כסף?

<ענבל חן: " כשאני שמעתי את זה היו לי דמעות בעיניים.

<ענבל חן: למה היו לי דמעות בעיניים?

<ענבל חן: כי עד היום שמענו מאנשים שבשבילם להב"ה, הם הרגישו שכאילו הם שילמו אלפי שקלים על הקורס, אפילו שהקורס היה בחינם כי תמיד השתדלנו שהכל ידפוק והקורס תמיד יתנהל והכל יהיה ברמה הגבוהה ביותר.

<ענבל חן: פתאום אנחנו נמצאים אצל משרד המדע, מה שלא היה שנים כשהיינו אצל משרד האוצר, כל התקופה שאנחנו בלהב"ה, וחווים דבר כל כך משמעותי שגורם, קודם כל מבחינתי זה נזק בלתי הפיך, אנשים לא שוכחים.

<ענבל חן: אישה שהגיעה ונרשמה ומבחינתה לא פותחים לה את הקורס ואין גם תאריך צפי, היא לא יודעת אם היא תעשה את זה שוב.

<ענבל חן: בתי ספר שאנחנו נאלצים לסגור להם את הפעילות באמצע השנה לא יתנו צ'אנס נוסף, אחרי שכל המערכת משתנה להם לא יתנו לזה עוד הזדמנות.

<ענבל חן: המצב מאוד מאוד קשה במרכזים כרגע.

<ענבל חן: האנשים שהיה להם ברק בעיניים, לאט לאט הברק הזה נכבה.

<ענבל חן: לצערי.

אורי מקלב: גברת ענבל חן, קודם כל אני מודה לך על הדברים, אני חושב שהיטבת להציג את הדברים גם בכושר הביטוי וגם ברגשות.

אורי מקלב: אנחנו בכל אופן הבנו על מה את מדברת בעניין הזה וחבל שהכל כל כך מצוין אבל הנושא של כח אדם, ויש כאן משהו.

אורי מקלב: זה שעוד אחד ועוד אחד אומר את זה, אנחנו לא יכולים להתעלם.

יעקב פרי: צריכים לעשות ישיבה דחופה עם האוצר, עם החשכ"ל.

<נועה כהן-אורלוב: אני רק אגיד שאנחנו לא ב-117 תקנים כמו שהופיע במצגת כי יש הידרדרות כל יום.

<נועה כהן-אורלוב: אנחנו ב-80.

אורי מקלב: אני כל כך מבין את הדברים האלה שהיא אומרת.

אורי מקלב: 1,000 אנשים שלא ראו מחשב, באים, אנשים בגיל מבוגר.

אורי מקלב: ההחלטה היא החלטה שצריך לקבל הרבה כוח ומוטיבציה ולבוא, ולהתאכזב ולא לקבל, זה באמת דבר שאנשים לא יחזרו אליו, ומי כמונו יודע היום שזאת המטרה בעצם, הצמצום של הפערים הדיגיטליים גם חשובים לנו כחברה מתוקנת וגם חשוב באופן מעשי.

אורי מקלב: אני מספר את זה, המנהלת רוצה שאני אספר את זה, גם ההורים שלי שיהיו בריאים עד 120 שנה שהם כבר עברו את אמצע שנות התשעים שלהם, היום בלי עין הרע עם עשרות עשרות של נכדים ונינים, והיום אמי מתכתבת איתם במיילים.

אורי מקלב: אז היא במקרה יודעת, אבל יושבים וכל ההסמכות וכל החדשות וכל ה- - - המשפחתיות, הכל עובר במיילים לכולם, ועוד דברים שהם רוצים, גם ברכות וגם מסרים, אם אבי בכל שבוע נותן איזו אמירה על פרשת השבוע, הוא מקריא לה היא מקלידה את זה ואחרי זה זה עובר לכולם.

אורי מקלב: יש אנשים שרוצים היום לעשות את זה, זו היכולת שלהם, לאור גם מה שקורה, הם גם מרגישים שהם נמצאים בתוך הטכנולוגיה, הם לא מרגישים מנותקים.

אורי מקלב: אני מדבר, הכל באינטרנט כשר ומסונן והכל באופן שמתאים לאורח החיים של כל משפחה וזה לא סותר, אין שום סתירה בין להיות בתוך הטכנולוגיה, להשתלב בתוך הטכנולוגיה החדישה וסתירה לאורח החיים, יודעים היום לעשות את זה בצורה מיטבית ומושלמת.

אורי מקלב: אם יש את הכלים ויש את הרצון, ובאמת מפעל כזה שמקבל הערכה גדולה מאוד שהוא מצליח, צריך לעשות כל מאמץ בעניין הזה.

אורי מקלב: אני דרך אגב, שואל עכשיו, אני רוצה רגע לסטות לפני שהמנכ"ל יענה ואולי נשמע עוד מישהו בעניין.

אורי מקלב: אדם מבוגר שלמד את הקורס וקיבל מיומנות בסיסית, הוא קיבל מחשב ועכשיו הוא רוצה להפעיל, אותה אישה שאת אומרת שהיא בת 80 שרוצה עכשיו להפעיל, נתקלת בקושי בהפעלה כפי שאני נתקלתי, אני כל היום רק צריך עזרה מהעוזרים שלי שיודעים יותר טוב ממני.

יעקב פרי: נקבל אותך ללהב"ה.

אורי מקלב: אני צריך לעבור את הקורס הזה.

אורי מקלב: אבל יש להב"ה אצלי כל הזמן בלשכה.

אורי מקלב: אבל אני שואל, איך הם מפעילים את זה באמת, הרי יש קשיים.

אורי מקלב: יש תמיכה?

אורי מקלב: אחרי שהוא גמר את הקורס ובא הביתה.

<ענבל חן: יש שעות של תרגול מודרך שאנשים יכולים להגיע.

<ענבל חן: כמובן שעד היום היו, כשהיו תקנים מלאים, אנשים יכולים להגיע ולקבל עזרה כל הזמן, בשעות מוגדרות, אם יש להם שאלות, אנחנו תמיד אומרים להם שלהב"ה נשאר הבית שלהם.

אורי מקלב: אבל כל פעם שיש לו משהו שהוא לא יודע להתגבר עליו הוא צריך להזמין טכנאי הביתה?

<ענבל חן: אנחנו מקבלים את האנשים מאפס, מוציאים אותם אחרי הקורס למקום שהם יכולים להסתדר לבד.

<ענבל חן: אתם מוזמנים לבוא ולראות.

אורי מקלב: אני לא יודע אם זה המקום, אני אנצל את ההזדמנות.

אורי מקלב: אני מתוך הניסיון בפניות שיש לי, צריך להיות מרכז תמיכה דרך הטלפון.

אורי מקלב: אם אתם מוציאים אנשים שאחרי זה הולכים הביתה והם צריכים להפעיל את המחשב.

אורי מקלב: גם הרבה אנשים היו מוכנים להתנדב, אתה לא צריך לעבוד.

אורי מקלב: אתה יכול לתת בימים, שלושה ימים בשבוע בין השעות 9:00-12:00, הרי היום אפשר לפתור את הבעיות האלה דרך הטלפון מרחוק.

אורי מקלב: טכנאי לא צריך לבוא הביתה.

אורי מקלב: ברוב הדברים, נתקע לו המחשב, הוא לא מתגבר על משהו, הוא צריך לאפס לו את זה, אני כבר העליתי את זה פעם.

אורי מקלב: יכול להיות שדרך המכרז הזה היו צריכים, זה עוד פרויקט, זה חלק מהפרויקט שצריך לעשות מרכז תמיכה לבוגרים של אותם קורסים עם אותה מיומנות שאתם מקנים להם, כשהם באים הביתה ומתחילים להפעיל, איזה מרכז תמיכה שייתן להם מרחוק כדי שהם יוכלו להתגבר על הקשיים שיש להם.

אורי מקלב: אבל זה לא קשור לנושא.

אורי מקלב: דרך אגב, יכול להיות שאם כבר יוצאים למכרז, אפשר להכניס את זה.

אורי מקלב: זה לא צריך להיות יקר.

אורי מקלב: אני יודע מאנשים שהיו פה שבאו ואמרו "אנחנו מוכנים להתנדב לעשות את זה" פעם בשבוע, פעמיים בחודש.

אורי מקלב: אני עושה את זה דרך העבודה שלי.

אורי מקלב: תנו רשימה של אנשים, אני מוכן לעמוד איתם בקשר טלפוני ולסדר את זה.

אורי מקלב: אבל זה בדרך אגב.

אורי מקלב: לפני שאתה עונה, אני רוצה שתענה על הכל אז משפט אחד בבקשה.

<נטע גומפריך: אני באה מקרית מלאכי, אני מנהלת את המרכז בקרית מלאכי.

<נטע גומפריך: אני רוצה להגיד שהצטיירה פה תמונה שאנחנו מתעסקים רק עם מבוגרים או ילדים.

<נטע גומפריך: אני רוצה לייצג את המקום שממנו אני באה.

<נטע גומפריך: אני מדברת על בעיה אקוטית בקרית מלאכי, אצלי באות צעירות ללמוד קורס הכרת המחשב, וכשמגיעים ומגיעות אלי ללמוד קורס הכרת המחשב זה יוצר איזו שהיא תפנית בחיים שלהם.

<נטע גומפריך: אנחנו לא מדברים רק על מבוגרים ששולחים הודעות וברכות, אני מדברת על שינוי.

<נטע גומפריך: על מעבר.

אורי מקלב: נכון.

אורי מקלב: אנשים שזה שינוי בחיים, שזה דבר בסיסי.

אורי מקלב: רוצים שישתלבו בחיים ולא יהיו - - -

<נטע גומפריך: כשמנהל בית ספר תיכון בחטיבה מתקשר אלי ואומר לי "תשמעי, הם יוצאים והם לא יודעים להשתמש באופיס, הם לא יודעים את הדברים הבסיסיים" וקיבלתי שיחת טלפון כזו לא מזמן, "ואחר כך הן מגיעות אלי, אחרי שירות כזה או אחר והן לומדות" הן מקבלות פה כלים בסיסיים לחיים שלהן.

<נטע גומפריך: אז אנחנו לא מדברים רק על מבוגרים ומותרות.

אורי מקלב: תודה.

אורי מקלב: מר בינט בבקשה.

<גרשון בינט: אני רוצה לבוא מזווית שונה לחלוטין ממה שדיברו כאן עד עכשיו.

אורי מקלב: מה התפקיד שלך?

<גרשון בינט: אני ממלא מקום באגף לחינוך חרדי בעירית ירושלים.

<גרשון בינט: אני אוסיף בסוגריים מרובעות, אני חושב שבמגזר החרדי בנושא של להב"ה הייתי חלוץ, אולי לא בדיוק כי זה אחרי בית שמש ובעקבותינו באו בני ברק וקריית ספר ואלעד, ומבקשים את זה בעוד מקומות, ולא בכדי אולי זה יהיה חלק מהדברים שאני רוצה לדבר עליהם, ואני רוצה לדבר כמעט רק ברמה של - - - .

<גרשון בינט: אני בא קודם כל מזווית של חינוך ומגזר חרדי.

<גרשון בינט: החשש והפחד שלי מהמכרז הנוכחי יותר ממה שכתוב ברחל בתך הקטנה מאשר הביאורים של המנכ"ל ואני מכיר את חלק מצוותו שהם אנשים מאוד מאוד קרובים ומתחשבים אלינו למגזר, הולכים לקראת, אבל אני מאוד חושש מזה.

<גרשון בינט: כפי שאתם רואים יש לי כאן שערות ניסיון והניסיון אומר הרבה מאוד ומזה אני חושש.

אורי מקלב: ממה?

<גרשון בינט: נתחיל בזה שהמכרז הזה מדבר על כמות ולא על איכות.

<גרשון בינט: כמותי ולא איכותני.

<גרשון בינט: כל נושא הכניסה, הצלחנו להכניס את זה למגזר החרדי, את להב"ה, נובע מתוך זה והייתה לנו תמימות דעים גם עם הקדנציה שזה עבר למישהו שבמרכאות לא כל כך אהב אותנו, בתקופה של השר פרי, הם היו הפנים לא רק לסתימת הפער הדיגיטלי, אלא בעיקר כשער לפרנסה שאין דבר כזה כמעט היום להיכנס לפרנסה במגזר, בכל המגזרים, מבלי לדעת את המחשב, ולכן אחד הדברים הבולטים מאוד גם בירושלים, אני חושב שלא רק, שתלמידים רבים בכל שלבי החינוך באים לעשות דברים.

<גרשון בינט: לא נשכח גם עוד דבר, המגזר החרדי, אם הנושא של התאמה לא יהיה מוחלט, עלול להיווצר מצב כמו שקרה לנו במקום הקודם שאנחנו היינו.

אורי מקלב: ידירו את עצמם.

<גרשון בינט: הדירו אותם משם.

<גרשון בינט: בגלל חששות, לא בגלל שזה נכון.

<גרשון בינט: הסיבה שההתאמה בתכנית של התכנים, של האופן, קבוצות גדולות וקבוצות קטנות, אמר לי אחד ממנהלי המוסדות, הרב מנדלסון שהוא לא חשוד כליברל פתוח, הוא אומר לי "תביא לנו עוד שלוש-ארבע בירושלים לפי הגודל של העיר ירושלים כי זה חשוב משום שאנחנו כאילו מעצימים עיניים.

<גרשון בינט: אנחנו מלמדים מחשוב את הבנות שלנו ואנחנו עושים תנאי שבנות שיש להם מחשבים בבית, אנחנו לא רוצים לקבל אותם לסמינרים מטעמי יידישקייט" וכאן יש לך מקום שיש עליו פיקוח, שהולכים לקראתך בתכנים, שהולכים לקראתך בצוות.

אורי מקלב: אבל למה אתה חושב שמכרז החדש זה לא יהיה?

<גרשון בינט: משום שהמכרז מדבר על כמויות.

<גרשון בינט: אם אני צריך, רבותי, אצלנו יש - - - שאתם, אני חושב שהייתם בביקור וראיתם, יש לנו שדרה מעבר לשתי כיתות, יש לנו שדרה של תרגולים, של בנות סמינרים שלומדות מחשוב ואיך זה יימדד?

<גרשון בינט: לפי בודד שבא לעשות את העבודות, את הדברים הללו?

<גרשון בינט: עכשיו אנחנו מדברים גם כן על תוכן.

<גרשון בינט: מי בוחר את הצוות?

<גרשון בינט: מה ההגדרה של הצוות, עם איזו השכלה צריך להיות?

<גרשון בינט: אם לא היו הדברים האלה של משרד האוצר כשזה היה באוצר ואחרי משרד המדע שהיה בתקופה הקודמת, אם לא היו הולכים לקראתנו היו יכולים לפי הכתוב להגיד "רבותי, רגע, יש כאן תואר אקדמי, הנדסאי לא מספיק לי" זה היה ממוטט את כל העסק, וקל וחומר ממה שהיה בפעם הקודמת.

<גרשון בינט: דיברתי רק ברמה של כותרות.

<גרשון בינט: אני רוצה שתדעו שהדברים האלה הם מעבר למה שכתוב.

<גרשון בינט: הכתוב יכול לגרום לכך שבא מישהו, אולי אתם מאוד נכבדים, ויש לנו שם אנשים יקרים כמו הרב חשין וכמו מזא"ה והם הולכים באמת לקראתנו ומחר בא מישהו "רגע אחד, מה כתוב פה, מצטער, לא יכול, לא רוצה, אני לא הולך להסתכן".

<גרשון בינט: רבותי זה קריטי ממש, ובזה אני רוצה לסיים כי זה הרבה יותר עמוק מהכותרות האלה שנתתי.

אורי מקלב: אני רוצה לשאול שאלה, גם אם זה לא משרד המדע והטכנולוגיה, גם אם זה נניח החשב הכללי, מפעיל ספקים חיצוניים.

אורי מקלב: אני רוצה להיות הוגן בהסתכלות, מה שאומר על זה חבר הכנסת פרי.

אורי מקלב: מצד שני אנחנו מעסיקים, נותנים 40 מיליון, 50 מיליון.

אורי מקלב: איך בודקים את החברות שעושות את העבודה שלהן?

אורי מקלב: איך כלי המדידה, האם רק מבחן התוצאה שהתלמידים מרוצים או שיש גם דברים כאלה שהיום מקובל ועושים את זה למשל בחברות התחבורה הציבורית, שזה פוגע.

אורי מקלב: אתה שואל אותי, זה פוגע.

יעקב פרי: אני לא אענה לך שיש תשובה מתמטית.

אורי מקלב: אבל יש אפשרות לשלב.

יעקב פרי: יש שילוב, אבל אני חושב שבסופו של דבר המפתח הוא לקרוא לאוצר – חשכ"ל, להגיד להם "חבר'ה, הרי אין לכם ויכוח שזה פרויקט לאומי, הוא סובל מחוסר כח אדם, הוא סובל ממכרז שיותר מדי תפוקתי ותתיישרו.

יעקב פרי: אתם לא רוצים יותר מ-45 מיליון כרגע, אז לא נריב אתכם על עוד שניים או שלושה, אבל מה שאתם נותנים, תנו ברוחב לב ותנו בצורה שיהי אפשר להמשיך להפעיל גם את הקיים וגם את מה שרוצים, את החדש".

אורי מקלב: במתכונת ובצורה ובאופן.

סאלח סעד: אני חושב שכדאי להביא אותם לישיבה מסודרת.

סאלח סעד: להביא את האוצר והחשכ"ל לכאן, שיתנו את התשובות הנכונות.

<גרשון בינט: מבלי הצוות הנוכחי שזה - - -

אורי מקלב: זה היה מובן שאתה - - -

<גרשון בינט: אני רוצה - - - לא היו יכולים לבוא בחשבון.

<גרשון בינט: וזה היה תנאי.

אורי מקלב: ואחרי זה המכרז סוגר את זה, הוא עושה את זה נוקשה יותר ואז את כל הדברים שאתה רוצה, אין לך את היכולת בהתאמות.

יעקב פרי: יושב ראש הוועדה, זכותו של המממן לבוא ולהגיד "אני רוצה אמצעי פיקוח כאלה וכאלה" שיפקח.

יעקב פרי: כל האנשים פה עושים עבודת קודש, הם לא מפחדים מהפיקוח.

סאלח סעד: ההצעה צריכה להיות להביא אותם לפה, לתת לנו תשובות לכל הנושאים האלה, עם פתרונות.

אורי מקלב: אני יכול להביא לאוצר הרבה דוגמאות כאלה שצורת המכרזים האלה שבעצם באה להתנער מאחריות, התפוקות האלה זה מדדים שהם חושבים שאנחנו לא צריכים להיות באמת, אנחנו רואים את זה לפי מדדים והם מוציאים את הלב מתוך זה.

אורי מקלב: אנחנו בחודש כסלו, קוראים לו חודש כסלו בגלל שהוא מובנה משני דברים, מהכיס ומהלב.

אורי מקלב: לא יכול להיות רק הכיס לבד בלי הלב.

אורי מקלב: צריך לעשות שילוב של הדברים האלה.

אורי מקלב: וכאן זה לא.

סאלח סעד: בחיים הכיס לא יוצא בלי הלב.

אורי מקלב: לפעמים יוצא רק הכיס ולא הלב.

אורי מקלב: מר יוסי הירש.

אורי מקלב: אחרי זה טל דמרי והאחרונה זהבה וינטר.

<יוסי הירש: אני גמלאי של משרד מבקר המדינה, עבדתי 41 שנים במשרד מבקר המדינה.

<יוסי הירש: בין השאר הסיבה שאני יושב כאן, אני עוקב אחר תיקון הליקויים בדו"חות הביקורת גם כאזרח ולא רק כעובד ביקורת לשעבר.

<יוסי הירש: היו מספר דו"חות, זה גם אומר שמשרד מבקר המדינה גם חשב, ולפי דעתי בצדק, שמדובר בפרויקט חשוב ולכן גם צריך לעקוב אחריו.

<יוסי הירש: ב-2012 יצא דו"ח גדול, יצא גם דו"ח מעקב ב-2014 וראה זה פלא שהליקויים לא תוקנו.

<יוסי הירש: אני גם אמור לייצג פה איזה שהוא זיכרון ארגוני, שלא יחשוב מישהו חלילה שזה דברים חדשים.

<יוסי הירש: לא שיש בעיה עם דברים חדשים, אדרבה ואדרבה.

<יוסי הירש: אבל כל הנושא הזה של פערי שכר, של חוסר במדריכים, זה לא חדש, זה כתוב בכל הדו"חות, זה אפילו כתוב בתשובה של משרד המדע.

<יוסי הירש: אני קורא כאן תשובה של משרד המדע שהוא כותב "השכר המשולם למדריכים הינו נמוך ביחס לתפקיד ולמטלות".

<יוסי הירש: אז היו חסרים מדריכים, היום חסרים מדריכים, והסיבה ברורה.

<יוסי הירש: יש כאן מצד אחד, ואני שמח לשמוע שהתקציב גדל מ-30 ל-45 מיליון, שזה הגדלה של 50%, הגדלה פנטסטית, יפה מאוד.

<יוסי הירש: 63,000 משתתפים.

<יוסי הירש: אז נראה לי בלתי סביר לחלוטין, וקודם כל יש פה את העניינים של המכרז.

<יוסי הירש: המכרז צריך לשרת את המשרד ולא להיפך.

<יוסי הירש: הרושם הוא שכאילו עובדים בשביל המכרז, כאילו איזה גולם שקם על יוצרו.

<יוסי הירש: החשב הכללי אמור לשרת את המשרד, המשרד הוא הגורם המקצועי שאמור לקבוע את תנאי המכרז, אם בכלל, ואולי צריך חשיבה מחדש.

<יוסי הירש: לעצור את זה לפני שזה מתגלגל למשהו שלא רוצים אותו.

<יוסי הירש: תודה.

<יוסי הירש: (היו"ר סאלח סעד)

סאלח סעד: יושב הראש יצא לכמה רגעים.

סאלח סעד: בבקשה.

יעקב פרי: שעה בכנסת ואתה כבר מנהל ישיבה.

סאלח סעד: זה אומר שיש על מי לסמוך.

<טל דמרי: אני מנהל מרכז להב"ה בדימונה.

<טל דמרי: מסביב לשולחן יושבים הרבה אנשים טובים באמת, הכל רצוף פה בכוונות טובות, אני בטוח שלאף אחד אין כוונה פחות טובה ממה שכולם רוצים.

<טל דמרי: אבל לדעתי כל הדיון הזה סובב סביב פיין טיונינג קטן.

<טל דמרי: כי באמת כולם רוצים, גם 45 מיליון, גם אנחנו, גם כולם.

<טל דמרי: אני רוצה לגעת בנקודה אחת מאוד מאוד קטנה שלי לפחות נראית שממש צריך לתת עליה את הדעת וגם מה שאמרת זה בדיוק מה שרציתי להגיד, לפני שלוש-ארבע שנים ישבנו כאן באותה ועדה, אני ישבתי כאן, טלי פלוסקוב, ראש העיר שלי מאיר כהן ישב כאן.

<טל דמרי: ישבנו באותה הצגה, ישבנו באותם פרמטרים ודיברנו על אותו דבר, אחרי דו"ח מבקר המדינה שמדבר על אותם דברים.

<טל דמרי: אנחנו עומדים בפני בעיה חמורה מאוד.

<טל דמרי: הבעיה היא מאוד פשוטה וגם אמר אותה אדוני היושב ראש שכרגע לא נמצא.

סאלח סעד: טל, אתה רוצה להגיד לי שמהשנה שעברה מאותה ישיבה לא התקדמתם לשום מקום?

<טל דמרי: לא השנה שעברה.

<טל דמרי: לא, כמו שאמר המנכ"ל, הוא בא וביקר גם בדימונה, גם השר ביקר בדימונה, גם נתנאל.

<טל דמרי: אמרתי סביב השולחן הזה יש רק כוונות טובות, אבל לפעמים יש מקום מסוים שכולו רצוף כוונות טובות ואנחנו בדרך לשם.

<טל דמרי: אנחנו מדברים על הנושא של הפגיעה בעובדים.

<טל דמרי: הפגיעה בעובדים, אני בטוח שאף אחד לא רוצה לפגוע בעובדים.

<טל דמרי: אני אומר את זה על השולחן.

<טל דמרי: אף אחד לא רוצה לפגוע בעובדים ואנחנו גם לא רוצים להיפגע.

<טל דמרי: יש לי ארבעה ילדים, שלושה מתוכם נולדו לתוך הפרויקט הזה.

אורי מקלב: התחלה טובה.

<טל דמרי: כן.

<טל דמרי: אני הקמתי וכל החברים שלי פה.

<טל דמרי: סביב כל השולחן הזה החברים שלי הקימו את המרכזים האלה בידיים, זאת אומרת שנטע סחבה מחשבים, ויורם וכולם, כולנו עבדנו.

<טל דמרי: צריך לחשוב מה עושים.

<טל דמרי: אנחנו יודעים שבמידה – איך אמר המנכ"ל – במידה וייפסק.

<טל דמרי: אין פה "במידה".

<טל דמרי: אנחנו צריכים לדאוג לעובדים.

<טל דמרי: במידה וייפסק מכרז 2009, מה קורה שם?

<טל דמרי: עורך המכרז כיבד אותנו בשלוש שורות.

<טל דמרי: מה שלוש השורות האלה אומרות?

<טל דמרי: במידה ויוחלט על העברה, ניתן להעביר אותנו ממכרז למכרז על פי החלטת המשרד.

<טל דמרי: איך אמר מישהו?

<טל דמרי: ככה לא בונים חומה.

<טל דמרי: ככה לא מתייחסים לעובדים.

<טל דמרי: ככה לא מתייחסים לפריפריה.

<טל דמרי: כולנו בפריפריה, ידענו את כל החזירות של עובדי כח האדם, איך חברות כח האדם מתנהגות אלינו.

<טל דמרי: תבוא אלי מחר חברת כח אדם יגידו לי "תשמע טל, אתה הקמת, אתה מצויין, אתה טוב, אתה מקבל עכשיו X כסף, אתה מקבל 3,000 שקל פחות.

<טל דמרי: רוצה – רוצה, לא רוצה – חביבי, פה זה פריפריה, פה כולם יקחו" ככה לא מתנהגים לעובדים.

<טל דמרי: אנחנו רוצים לעבוד וטוב לנו.

אורי מקלב: תודה טל.

אורי מקלב: גברת זהבה וינטר בבקשה.

<זהבה וינטר: אני רוצה להוסיף בהקשר של התפיסה שאמר פה השר לשעבר.

אורי מקלב: תציגי את עצמך.

<זהבה וינטר: אני מנהלת של מרכז להב"ה מודיעין עלית, המרכז החרדי הראשון שהוקם מבחינה כרונולוגית, מעל 21,000 פעמים שאנשים סיימו אצלנו קורסים.

<זהבה וינטר: אנחנו חלק ממערכת החינוך האינטגרלית, העיר שלנו צעירה, מעל 60% מהאוכלוסייה הם תלמידי מערכת החינוך, בתי ספר של החינוך העצמאי באים אלינו.

<זהבה וינטר: המורות שלי כולן מבית יעקב, יושב הראש מבין את המושגים.

<זהבה וינטר: אנחנו ממש חלק אינטגרלי וזה לא מובן מאליו למי שמכיר את הרגישות במגזר, לבוא ולהביא לימודי מחשבים חינם לכל דורש, עם המון המון רגישות, עם המון לילות שלא ישנתי בלילה איך עושים את זה נכון ואנחנו פשוט הצלחה גדולה.

אורי מקלב: זה נכון מה שהיא אומרת, אנחנו לא במקום להרחיב, אבל זה באמת הרבה השקעה והרבה רצון.

אורי מקלב: זה מעבר לדברים שאנחנו רואים עובד בא לעבודה.

<זהבה וינטר: המכרז החדש בכלל לא מתייחס לרגישויות האלה.

<זהבה וינטר: זה לא הפורום ולא המקום כי באמת המגזר החרדי הוא ענק במספרים, אבל מהאוכלוסייה במדינה הוא - - -

אורי מקלב: ילדים נוער ומבוגרים גם?

<זהבה וינטר: הכל הכל הכל.

<זהבה וינטר: אנחנו השבוע פותחים למשל פותחים קורס אקסל לגבאים ומנהלי גמ"חים.

<זהבה וינטר: הם משוועים, אין להם איפה ללמוד את זה בצורה מסודרת.

<זהבה וינטר: על טהרת הקודש.

<זהבה וינטר: הם באים בשמחה.

<זהבה וינטר: מנהלים של חיידרים, רב'ס.

<זהבה וינטר: זה לא המקום להרחיב.

אורי מקלב: מה את רואה במכרז החדש?

אורי מקלב: כמה מדריכים יש לך?

<זהבה וינטר: אצלי התקן הוא חמישה מדריכות.

<זהבה וינטר: חמישה מדריכים.

<זהבה וינטר: כרגע התקן ירד קצת והובטח לי שהחשב יאשר כבר לפני למעלה מחודש עליה, בינתיים זה לא קרה.

סאלח סעד: הובטח.

<זהבה וינטר: כן.

<זהבה וינטר: הקושי המאוד מאוד גדול אצלי, שמונה מדריכות, חמש משרות מחולקות למשרות חלקיות כי הן אמהות וזו עבודה במשמרות.

<זהבה וינטר: הקושי המאוד מאוד גדול אצלי זה שבתי הספר – ואני סוטה ממה שרציתי להגיד אבל אם אדוני היושב ראש שואל אני עונה – יש לי שמונה אמהות, אני סוגרת מערכת בתחילת שנה עם מנהלות של בתי הספר של החינוך העצמאי, "אין בעיה, אתן בשעה הזאת", הן פונות אלי ראשונות בחודש שבט על המערכת של השנה הבאה כי לפי איפה שיהיה להן פנוי הן ישנו - - -

אורי מקלב: הם בונים את המערכת על סמך זה.

אורי מקלב: את רוצה לומר את החשיבות שהם נותנים לזה.

<זהבה וינטר: כן.

<זהבה וינטר: חשיבות, וגם הלחץ, העומס.

<זהבה וינטר: הן יודעות שאין משהו אחר.

<זהבה וינטר: אם לא יקחו מה שנתתי, אין שעה אחרת, זה פשוט לא פנוי.

<זהבה וינטר: אני סוגרת איתם שנתי ואז פתאום באמצע השנה אני אומרת לה רגע "מינואר עד אפריל אני לא יכולה לתת לך כי המדריכה יצאה לחופשת לידה וכבוד החשב של משרד המדע לא אישר לי לגייס ממלאת מקום".

<זהבה וינטר: איפה נשמע דבר כזה?

<זהבה וינטר: אמא שלחה ילדה לבית ספר ואומרים לה "אין מורה מינואר עד אפריל כי היא יצאה לחופשת לידה"?

<זהבה וינטר: זה לא נורמלי, אנחנו עובדים בתנאים כמו בעולם שלישי.

<זהבה וינטר: המדינה מזניחה את הפריפריה באמת, באמיתי.

<זהבה וינטר: ילדים נשארים בלי שיעור.

<זהבה וינטר: זה לא יעלה על הדעת.

אורי מקלב: מה רצית להגיד?

<זהבה וינטר: אני רציתי להגיד שממשל תקין במדינה מערבית שיש לו חובה גם היום לדאוג לקדמה דיגיטלית ולחדשנות מצד אחד וגם חובה לדאוג לאוכלוסיות חדשות, אנחנו הקצה האחרון של המגע של הממשל עם האזרח, הרווחה.

<זהבה וינטר: אנחנו כמעט משרד רווחה.

<זהבה וינטר: אנחנו לא משרד מדע כזה יוקרתי.

<זהבה וינטר: זה לא מספיק, עלתה כאן ההבנה הזאת שבתוך משרד המדע יושב פרויקט שהוא פרויקט רווחה כמעט.

<זהבה וינטר: לא כמעט.

<זהבה וינטר: באמיתי.

<זהבה וינטר: אנחנו מתעסקים עם נט"ן שזה הזכיין של משרד הבריאות למשוקמי נפש, אנחנו מתעסקים עם דברים שאף אחד אחר לא נוגע בהם ואנחנו המגע הישיר של הממשל עם האזרח הזה.

<זהבה וינטר: הוא פוגש את הפרצוף שלנו, הוא פוגש את הממשלה.

<זהבה וינטר: אצלי בעיר, וזה משהו ייחודי גם למגזר, פתחנו רישום למעונות יום משפחתונים שהפך להיות רק מקוון כבר לפני שלוש שנים, כשעוד היה אפשר, ילדים באים ונרשמים, אלפי ילדים, אצלי הורים באים להירשם במרכז.

<זהבה וינטר: אין להם מחשבים, אין להם גישה.

<זהבה וינטר: פתחנו הדרכה איך משתמשים באתר של משרד הכלכלה.

אורי מקלב: וזה לא היה קל גם לאנשים ש- - - אנחנו קיימנו דיונים שגם אנשים מיומנים מאוד, זה פרויקט אדיר.

<זהבה וינטר: אז הם באים אלי והם אומרים "אני יודע שאני צריך לקבל סבסוד, אין לי מושג איפה זה "אינטר".

<זהבה וינטר: אצלנו מקבלים את ההדרכה איך עושים את זה, ובשנה הבאה הם עושים את זה שוב ביתר קלות".

<זהבה וינטר: מס הכנסה שלילי, אנשים מקבלים כסף לבנק מהממשלה בגללנו.

<זהבה וינטר: אנחנו המגע הישיר.

אורי מקלב: דיברת על עוד - - - מעניין לשמוע את הפן הנוסף בעניין הזה.

<זהבה וינטר: במקום הזה הממשלה צריכה לקחת אחריות כמו שהממשלה לוקחת מובילים דיגיטליים לאנשים בכירים בממשלה.

<זהבה וינטר: מוביל דיגיטלי.

אורי מקלב: אני רוצה להגיד, חברי וידידי יעקב פרי, אתה יכול להגיד לבוס שלך.

<זהבה וינטר: אנחנו לא יכולים לשבת בתוך חברה עסקית שגוזרת קופון.

<זהבה וינטר: הכסף שהממשלה שמה אצלנו צריך להגיע כולו אל האזרח.

סאלח סעד: יושב הראש, הבנתי גם מטל מקודם כשיצאת, שהתקיימו דיונים כאן.

סאלח סעד: לא הייתי כאן.

סאלח סעד: אם יקיימו דיון ועוד פעם עוד דיון, אני מציע כאן שבאמת צריך להביא את האוצר לכאן, להביא את החשכ"ל לפה ושיתנו לנו תשובות ברורות.

אורי מקלב: יש לי הצעה בעניין הזה.

אורי מקלב: אני רוצה להגיד אותה, אני אגיד בקול מה שאלחש לידידי חבר הכנסת פרי כשאנחנו יוצאים.

אורי מקלב: תגיד לבוס שלך שחרדים האלה גם אם נראים חשוכים וצריך לחנך אותם והם לא למדו ליבה, הם לא כאלה, הם יודעים להתבטא, הם יודעים כוונות.

אורי מקלב: הם לא כאלה כפי שנראה המגזר החרדי.

אורי מקלב: תגיד לו את זה.

יעקב פרי: תן לי לשקול את הבקשה הזאת.

סאלח סעד: היא יכולה להיות חברת כנסת.

סאלח סעד: היא דיברה לעניין.

אורי מקלב: הם יודעים, הם מלמדים, יש רצון.

אורי מקלב: לא נותנים להם את הכלים.

סאלח סעד: דיברת פשוט מצוין.

אורי מקלב: בצורה נכונה, שלא פוגעת באורח החיים שלהם.

<זהבה וינטר: אני באה מהשטח.

<זהבה וינטר: אני אזרח, אני אמא.

אורי מקלב: טוב.

אורי מקלב: המנכ"ל, מה אתה אומר על מה ששמעת?

אורי מקלב: התרשמת מהדברים?

<פרץ וזאן: בהחלט יש לי מה לומר ואני רוצה לומר כך, לגבי המכרז החדש - - -

אורי מקלב: היו לך חידושים ממה ששמעת?

<פרץ וזאן: אנחנו בדיאלוג די צמוד עם מנהלי להב"ה, עם הפרויקט.

<פרץ וזאן: אני רוצה לומר כך, לגבי הסוגיה המרכזית שעלתה פה לגבי המכרז הישן, נושא כח האדם, אני עצמי העליתי את זה במצגת, לא התעלמנו מהבעיה.

<פרץ וזאן: הבעיה קיימת, כואבת, מפריעה לנו מאוד, ידועה לנו.

אורי מקלב: היא אקוטית.

<פרץ וזאן: אבל כמו שנאמר וכתוב, נפגש שר המדע עם החשב הכללי באופן אישי, נפגשתי אני מספר פגישות.

<פרץ וזאן: יש פה מסמך, אדוני היושב ראש, שהוצאתי גם לחשב הכללי לפני שלושה חודשים.

<פרץ וזאן: לכל הצמרת של משרד האוצר, כולל שר האוצר וכולל שר המדע, שבעצם מלינה על בעיות כח אדם שישנם בפרויקט.

<פרץ וזאן: כשאני שומע פה את מנהלי להב"ה, במיוחד כשאני מכיר אותם ואני יודע - - -

סאלח סעד: מה התשובה שלהם?

<פרץ וזאן: התשובה היא כרגע שמחפשים פתרונות איך לתת את המענה לכח האדם.

<פרץ וזאן: אמרתי את זה גם במצגת.

<פרץ וזאן: לצערי הרב נכון לרגע זה אין תשובה שמקובלת עלי בנושא של תגבור כח האדם.

<פרץ וזאן: גם אמרתי את זה תוך כדי הצגת הדברים.

<פרץ וזאן: זה לא שייך למכרז החדש.

אורי מקלב: מר פרץ, חבר הכנסת סעד, חבר הכנסת פרי, אני רוצה לשמוע כאן את החשב הכללי או נציג האוצר שיגיע לפה, לא רק על כוח אדם, ועונה תשובה איך זה שנוער באמצע קורס, זה לא ייתכן שהוא לא הגיע לפה.

<ענת לוי: הם התעקשו, אנחנו היינו איתם במשא ומתן עם הנציג שלהם שאמור להגיע לישיבה, גם החשב הכללי, ולטענתם הנציג שלהם זה החשב של משרד המדע, שהוא המייצג שלהם בנושאים האלה.

אורי מקלב: זה כשל שלי, אם הייתי יודע כמה שהחשב מעורב פה.

אורי מקלב: לא הייתי מודע למצב הזה.

אורי מקלב: הם היו מגיעים לפה.

אורי מקלב: הוועדה הייתה - - - שיענה לי פקיד שיש לו אחריות בתפקיד שלו.

אורי מקלב: באמצע קורס המדריכה יוצאת לחופשת לידה ולא מביאים ממלא מקום?

אורי מקלב: איך אפשר להבין דבר כזה.

אורי מקלב: זה הרי לא כח אדם, מחסור שלא פותחים קורס.

אורי מקלב: קורס שקיים ובאמצע הקורס, וכמו שאת אומרת, שלא מביאים ממלא מקום למורה בבית ספר.

סאלח סעד: אני מבין מהמזכירה המכובדת שהוזמנו ולא הגיעו?

אורי מקלב: לא, הטענה היא שהחשב של המשרד הוא הנציג שלהם.

יעקב פרי: חשב משרד המדע, אני מניח שהוא גם עדיין חשב משרד התרבות והספורט.

יעקב פרי: גם את זה לא הצלחנו להפריט אבל זה סיפור אחר.

יעקב פרי: הוא נציגו של החשכ"ל עלי אדמות.

יעקב פרי: ואז אומר החשכ"ל שחשב של משרד המדע יסביר לכם את אותן טענות ומענות.

יעקב פרי: אני חושב שכדאי לנו לתת לו הנחה, כי אני חושב שיהיה לו קצת יותר קשה, צריך שיבוא נציג החשכ"ל עצמו ויתמודד איתנו.

<ענת לוי: אנחנו ביקשנו אבל הם מתעקשים.

אורי מקלב: אני אבקש גם את ההתייחסות שלך לפרוטוקול.

אורי מקלב: אני לא רוצה להביך אותך, אבל איזו תשובה אתה יכול לתת למנהל מרכז להב"ה בכל עיר שהיא שהוא לא יכול להביא ממלא מקום למי שיוצאת לחופשת לידה.

אורי מקלב: קיים דבר כזה?

<קריאה: שיבטלו את המכרז וזהו.

<פרץ וזאן: זה לא שייך למכרז.

<גרשון בינט: אבל מכרז - - - ושאר הדברים - - -

אורי מקלב: אוקיי.

אורי מקלב: המנכ"ל יסיים.

אורי מקלב: סליחה רבותי, אנחנו מתפזרים ועברנו את הזמן.

<פרץ וזאן: לגבי כח אדם דיברתי, הנחתי לך את המסמך.

אורי מקלב: עכשיו לגבי המכרז החדש.

<פרץ וזאן: לגבי המכרז החדש אנחנו משפרים אותו כל הזמן, קיבלנו 400 שאלות לגבי המכרז החדש.

<פרץ וזאן: אני רוצה להזכיר לכולנו שהמכרז החדש יצא ללא בכלל אנשים קבועים בסניפים.

<פרץ וזאן: זו תוספת של המשרד עוד לפני בכלל שיצא לציבור, של איוש לפחות מנהל ושני עובדים קבועים ויתר העובדים על בסיס תפוקות.

<פרץ וזאן: זאת אומרת גם פה יש בסיס קבוע של אנשים שמכיר את הרשות, שפועל מול הרשות, שמכיר את הארגונים.

<פרץ וזאן: היתר כמו שאמרתי, אי אפשר גם להתעלם שבמכרז גם לתפוקות יש משקל ולא רק התשומות.

<פרץ וזאן: אז שמנו גם תשומות קבועות שזה לא היה ברעיון הראשוני, הוספנו את זה, חייבנו לשים אנשים קבועים.

<פרץ וזאן: כשאנחנו רואים אתכם ואת התחושות שלכם, את הרגשות שאתם מעלים כאן, בסוף זה אנשים.

<פרץ וזאן: אמרתי את זה גם במהלך ההצגה, יש פה אנשים נפלאים, ואני מכיר, כולל את זאת שדיברה מבני ברק, כולל בירושלים, ונפגשתי עם מר בינט בסניף בירושלים וראינו שם את הפעילות ואת העבודה.

<פרץ וזאן: זה פרויקט שאני לא חושב שצריך להסביר לא לשר המדע ולא למנכ"ל משרד המדע, לגבי החשיבות העצומה של הפרויקט הזה, החשיבות הרבה שיש פה לצמצום הפער בפריפריה בתחום האוריינות הדיגיטלית לאוכלוסיות מוחלשות, לאוכלוסיות מבוגרות.

<פרץ וזאן: ראינו את זה בעיניים עשרות פעמים בעשרות ביקורים בסניפי להב"ה, ראינו את המסירות וגם אמרתי את הדברים הללו במהלך המצגת.

<פרץ וזאן: אני לא חושב שאני צריך להתווכח עם מישהו פה על זה, אני חושב שיעקב פרי שר המדע לשעבר גם הוא עצמו התרגש כשהוא סיפר על הפרויקט הזה.

<פרץ וזאן: אותה תחושה עוברת בנו כשאנחנו מדברים גם לשר המדע הנוכחי וגם אלי, בחשיבות ובנושא של שמירה על הפרויקט הזה.

יעקב פרי: לוחשים לי חוגים יודעי דבר שהמכרז עומד להסגר היום.

<ענבל חן: נכון.

<ענבל חן: בטלו אותו.

<פרץ וזאן: אין קשר.

<פרץ וזאן: סליחה.

<פרץ וזאן: אין קשר בין המכרז החדש שממילא המכרז הקיים לא רלבנטי.

<פרץ וזאן: אין קשר בין המכרזים.

אורי מקלב: לא, אבל על השינויים שאנחנו רוצים לעשות.

סאלח סעד: אז מה אנחנו עושים כאן?

<פרץ וזאן: אנחנו מדברים, הדבר הזה גם הוזכר במהלך, זה שיש מכרז חדש שיש בו שינויים ושיפורים, 400 שאלות כמו שאמרתי.

סאלח סעד: אבל לא נאמר שהמכרז מסתיים היום.

אורי מקלב: אם אתה רוצה היום להכניס שינויים, נסגר, הפירוש הוא, זה התאריך האחרון להגשה.

<פרץ וזאן: זה התאריך האחרון להגשה, יוכנסו השינויים.

<פרץ וזאן: חבר'ה, המכרז נסגר, יש הצעות, אפשר לדון בהן.

אורי מקלב: הצעות אפשר.

אורי מקלב: גם בסוג כזה של מכרז אם אנחנו רוצים להכניס שינויים במדדים זה בידי המשרד ואפשרי לעשות את זה.

אורי מקלב: אנחנו חייבים לסיים.

סאלח סעד: אז מה השינוי במעמדם של העובדים האלה במכרז החדש?

<קריאה: אין שינוי.

<קריאה: אין כלום.

<קריאה: אין מעמד.

<קריאה: אנחנו הולכים הביתה.

<פרץ וזאן: העובדים הקיימים לא קשורים, ניסיתי להבהיר את זה במהלך המצגת.

<פרץ וזאן: הם לא קשורים למכרז החדש.

<פרץ וזאן: הם פועלים במכרז קיים שאין עליו שום שינויים.

<פרץ וזאן: לכן אנחנו רוצים גם לשמר אותו.

<פרץ וזאן: הדבר הזה נאמר.

אורי מקלב: אנחנו מדברים על שתי סוגיות.

סאלח סעד: אני שואל על מעמדם.

<פרץ וזאן: מעמדם, אמרתי את זה פה, תחת מכרז החשכ"ל, ומעמדם כרגע מבחינתנו יישאר תחת מכרז החשכ"ל ואני אמרתי - - -

אורי מקלב: בדברי הסיכום אתייחס למה שאתה אומר.

סאלח סעד: עובדים - - - לכל דבר ועניין.

אורי מקלב: חבר הכנסת סעד, אני אתייחס למה שאתה אומר בדברי הסיכום כדי שאנחנו נוכל להתכנס, אנחנו כבר עברנו את הזמן.

<לאה מרקוביץ: אני מבקשת לומר משהו.

אורי מקלב: ממש בחצי דקה.

<לאה מרקוביץ: אני מנהלת את מרכז להב"ה ירושלים.

<לאה מרקוביץ: אני שואלת אם מרכזי להב"ה כל כך טובים, עובדים כל כך נפלא, אז למה בכלל יוצאים למכרז?

<לאה מרקוביץ: הכל כל כך טוב.

<לאה מרקוביץ: מה פתאום חושבים על מכרז?

אורי מקלב: אנחנו מדברים על הרחבה והיום יש דרישה של המשרד.

<פרץ וזאן: להרחיב את השירותים.

אורי מקלב: להרחיב את זה בצורה אחרת, לא בצורת ההעסקה.

<לאה מרקוביץ: הולכים פה להוריד ב-50%.

אורי מקלב: אני חייב לסכם את הדברים.

אורי מקלב: אני רוצה להגיד לכם, רבותי, ניהלנו דיון מיוחד עם פתיחת המושב בגלל שאנחנו רואים את החשיבות של הנושא.

אורי מקלב: אנחנו באמת היינו ערים לפניות שלכם וראינו את המצוקה וגם התרשמנו שיש כאן מצוקה אמתית.

אורי מקלב: כשהחלטנו על זה ראינו גם עוד שאנחנו לא היחידים בתובנה הזאת, בחשיבה הזאת, חברי כנסת שהיו כאן ושפנו וגם כאלה שלא היו פה, אנחנו רואים את הנושא של להב"ה כפרויקט דגל.

אורי מקלב: הוא לא התקציב הכי גדול במדינה, אבל עם כל זה אנחנו רואים את המשמעות, את הערך המוסף שיש בפרויקט הזה.

אורי מקלב: אנחנו מעריכים, אין לנו שום טענה על תפקוד המשרד בעניין הזה.

אורי מקלב: אנחנו חושבים שהמשרד ראה ובאמת היה חלק מתהליך, היה שותף בעניין הזה ומי שאפילו אולי נמצא כאן מסביב לשולחן, אין לנו חילוקי דעות מהותיים בעניין הזה.

אורי מקלב: יש כאן תכתיבים, לא כל מה ששמעתם, יש כאן עוד דברים שלא נאמרו כמו שאנחנו כאנשי מקצוע יודעים שיש פה תכתיבים של רגולטור, של אוצר, של החשכ"ל, שמכתיב למערכות, גם למשרדים הממשלתיים.

אורי מקלב: לא הכל בידי המנכ"ל, לא הכל בידי השר.

אורי מקלב: השר הוא לא זה שמחליט על כח האדם, הוא צריך לדבר גם על דברים מהותיים, גם על שיטות המכרז, יש היום במדינה תהליכים מובנים, לטוב ולמוטב בעניין הזה.

אורי מקלב: אנחנו צריכים בתוך התהליכים והמסגרות האלה לדעת איך להתכנס ואיך להראות, לשקף ולהטמיע את מה שאתם דיברתם פה, ואנחנו התרשמנו באופן אמיתי לא רק במבחן התוצאה שלכם, אבל גם בדרך למבחן התוצאה הזאת, שצריך לתת לכם הרבה כלים והכלים כאן צריכים להיות הרבה יותר גמישים, בהתאמות השונות שיש לכם לכל סוגי האוכלוסייה, בסדר גודל, איך אנחנו מגיעים לתוצאה הזאת, בדרך לתוצאה הזאת ולהכניס את זה לתוך סד של מכרז חדש שיכול להיות הוא אולי חדיש יותר והיום מדדים שהם מקובלים אולי במקומות אחרים, שאני לא חושב שבהרבה מקומות הם הצליחו, בהרבה מקומות הם נכשלו.

אורי מקלב: לא דומה מכרז בתחבורה ציבורית למדידת תפוקות ועמידה ביעדים ששם מדובר אמנם גם על נהגים ועל מכונות, למכרז כזה.

אורי מקלב: לכן אנחנו חושבים שצריך להכניס גם את הלב ואת המהות והתוכן, והנושא הכמותי שנראה שהוא בולט אבל גם אם הוא שוויוני, הוא לא מתאים למקרה הזה.

אורי מקלב: כאן החלק הזה יותר של האיכות והגמישות צריך להיכנס ולהיות הרבה יותר דומיננטי וצריך לבוא לידי ביטוי ביכולת הגמישות של המאפיינים עם הנהלים של העובדים.

אורי מקלב: לכן אנחנו מבקשים בעניין הזה גם אם המכרז נסגר, להגיע להבנות.

אורי מקלב: אנחנו שולחים אותך עכשיו בשלב ראשון לעמוד מול החשב ולהגיע להבנות.

אורי מקלב: אנחנו במקביל נשלח את המכתבים ואת המסקנות שלנו לשר.

אורי מקלב: אנחנו נקיים ישיבה שניה בעניין הזה.

אורי מקלב: לגבי כח האדם, וודאי שצריך לגעת בכח האדם הקיים.

אורי מקלב: לא צריך חשב לשכנע, כשרואים את מבחן התוצאה בסופו של דבר האנשים הולכים.

אורי מקלב: משאירים מרכזים ריקים.

אורי מקלב: אני ראיתי את המכתב ואנחנו נעזור לשר, יש הסכמה של המשרד בעניין הזה.

אורי מקלב: המשרד רואה לנגד עיניו את כל מה שאמרתם פה, העצמתם את הדברים, ראינו שההשלכות הן הרבה יותר חמורות.

אורי מקלב: אנחנו נחזק את זה גם כהחלטת ועדה, גם מול משרד האוצר.

אורי מקלב: יכול להיות שנבקש אולי דיון בוועדת הכספים.

אורי מקלב: גם יכול להיות כוועדה שהיא מתעסקת באופן ישיר יותר בכסף מול האוצר וגם בתפיסה הארגונית.

אורי מקלב: אנחנו נראה את התוצאות המפגשים האלה שיהיו דחופים והפניות שלנו ונקיים ישיבה שניה עם האוצר, עם החשב הכללי ועם כל הנוגעים בדבר.

אורי מקלב: תודה רבה לכם.